IRALE programa - Soziolinguistika Klusterra\nIRALE programaren xedea da EAEko irakasleen berariazko hizkuntza-prestakuntza lortzea, legez eskatzen den trebeziaz eta gaitasunez, euskara edo euskaraz irakatsi ahal izan dezaten. Horrela, ba, helburu ezberdineko hainbat eta hainbat ikastaro bideratzen dira urtero. Soziolinguistika Klusterrak azken urteetan 3 formazio mota eskaini ditu programa honen barruan:\n• H401 ikastaroa: Ahozko konpetentziak ikastetxean. Oinarriak eta baliabideak.\n• I ikastaroa: Ahozkotasuna irakasteko metodologia eta baliabideak.\n• H409 ikastaroa: Ahozko hizkuntzaren lanketa hizkuntza normalizazioaren altzotik.\nH401 ikastaroa: Ahozko konpetentziak ikastetxean. Oinarriak eta baliabideak.\nIkastaro honen helburu nagusia ahozko komunikazio gaitasuna ikasleekin landu ahal izateko lehen oinarriak finkatzea da. Parte-hartzaileekin hainbat jarduera eta dinamika egingo dira hasierako zimenduak sendotzeko: zergatik da beharrezkoa ahozko konpetentziak lantzea? Zein ezberdintasun dago ahozko diskurtso eta idatzizko diskurtsoen artean? Ahozko hizkuntza lantzeko zein une bereiz daitezke? Horiek dira, besteak beste, bidean agertu eta erantzungo ditugun hainbat galdera.\nLehen Hezkuntza eta Derrigorrezko Bigarren Hezkuntzako irakasleak.\nLehen Hezkuntza eta Derrigorrezko Bigarren Hezkuntzan ahozkotasuna gaiaren aholkulariak.\nHelduen euskalduntzean lanean diharduten irakasleak.\nI ikastaroa: Ahozkotasuna irakasteko metodologia eta baliabideak.\nIkastaro honen helburu nagusia da Hezkuntza Arautuan ahozkotasuna lantzeak duen garrantziaz jabetzea eta hura sustatzeko funtsezko baliabideak aurkeztea oinarriak finkatzearekin batera. Ikastaroaren azken egitekoa izango da, ahozko hizkuntza lantzeko materiala sortzea taldeka. Hori lortzeko asmoz, hauek dira landuko diren hainbat eduki: “Ahozkotasuna” ikastetxe bakoitzeko testuinguru soziolinguistikoaren behatokitik; material didaktikoen baliagarritasuna ahozko hizkuntza lantzerakoan eta ebaluazioaren nondik norakoak.\nH409 ikastaroa: Ahozko hizkuntzaren lanketa hizkuntza normalizazioaren altzotik.\nIkastaro honetan ahozkotasuna lantzeak Hezkuntza Arautuan duen garrantziaz jabetzearekin batera, gogoetatuko da eskolak hizkuntza normalizazioan duen presentziaz eta euskararen erabileran eragiteko duen ahalmenaz. Ahozko hizkuntzaren didaktikatik hizkuntza normalizazioan eman daitezkeen urratsak zein diren mahai-gaineratuko da. Parte hartzaileek taldeka, gai honi lotutako material didaktikoak eraikiko dituzte. Geletan praktikan jarri eta prozesua ebaluatuko da amaieran.


Urriaren 24an 6.000 pertsona baino gehiago elkartu dira Arbonan, "lur elikatzailea defendatzeko". Izan ere, urtero elikagaietarako 650 hektarea lur desagertzen direla nabarmendu dute antolatzaileek. 120 egunez lurrak ez saltzeko egindako borrokari Lurrama festara etorritako herritarren babesarekin eman diote amaiera.\nLurramako antolakuntza taldeak plazaratu duen balorazioan azaldu duenez, "goizeko 10etatik goiti jende anitz hurbildu da Berroeta bidera. Leku horretan 120 egunez laborantza munduak lurraren inguruan dituen kezkak adiezi dira, elikatzeko baliatu behar genukeen lurra etengabean laborantzatik eskapatzen dira".\nIñaki Berhocoirigoin lehendakariak oroitarazi duenez, urtero elikagaietarako 650 hektarea lur desagertzen dira (SAFERen xifreen arabera) jendea elikatzeko sekulan baliatzen ahalko direnak. Horietan 250 hektarea artifizializatuak dira, besteak edo sasitzen edo aisialdirako baliatuak.\nLurramak eta EHLGko arduradunek, lurraren problematikan "aterabide iraunkor bat plantan ezartzeko presa" oroitarazi diete hautetsieri. "Lurra behin saldua, betiko galdua" erran zaharrak oihartzun handia izan zuen egunean zehar.\nEgitarau oparoa gozatu dute bertaratutako familiek: baratzea, kabala eta jokoak izan dira goizean eta arratsalde guzian kontzertuak, festibal giroan. Antolakuntzak partaide guztiak eskertu ditu komunikabideetara igorritako oharrean, "izan pribatuak publikoak bezala, eta partikulazki, hain fite mobilizatu diren 500 laguntzaileak".\nPosted by Lurzaindia on Sunday, October 24, 2021


Ballet triadikoa - BAI Bizkaiko Antzerki Ikastegia\n<Bodas de sangre\n‘8’, Fer Montoyaren lagina Guggenheim Bilbao Museoaren XX urteurrenerako>\nBAI Antzerki Eskolako ikasle diren Jennifer Gago, Marta Artetxe eta Usue Martínez BAUHAUS-eko Artxibategian izan dira Berlinen, apirilaren 10etik 23ra bitarte Potsdamen (Alemania) egindako ikasle-trukean zeudela baliatuz.\n1922an Bauhaus Eskola-ko Antzerki saileko arduradun Oskar Schlemmerrek Ballet Triadikoa sortu zuen. Haren inguruan BAIko ikasleek ikasgai bat izan dute aurten 52 ordutakoa eta diziplina ezberdinak biltzen dituena.\nTailerrean jantzi eszenikoa lantzen da, Yone Gangotik eta Mabi Revuelta artista plastikoak ematen dute, xedea XX mendeko artean sekulako eragina izan zuen Ballet Triadikoan oinarrituriko figurinak sortzea litzateke.\nHala, BAIn ere, artisautza, antzerkiaren teoria eta eszena historia biltzen ditugu, forma eta funtzioa batu nahian, Bauhausekoek bezala.


'Balenciaga Luxuaen Esperientzia' erakusketa ireki dute Getariako Balentziaga museoan - Urola Kostako Hitza : Urola Kostako Hitza\n'Balenciaga Luxuaen Esperientzia' erakusketa ireki dute Getariako Balentziaga museoan\n‘Balenciaga Luxuaren Esperientzia’ erakusketako hiru pieza. (Egilea: Aiora Larrañaga)\n«Beharra amaitzen denean sortzen den beharra da luxua» esaten zuen Coco Chanelek. Ildo horretan, luxua kontzeptu «emozionala» dela eta «objetu baten balio sinbolikoarekin eta esperientziarekin» erlazioa duela uste du Cristobal Balentziaga Museoko zuzendari Miren Vivesek. Hortik abiatuta luxu giroa eta atmosfera sortu nahi izan dute datozen egunetan zabalduko duten Balenciaga Luxuaren Esperientzia erakusketarekin. Bertan, Haute Couture klasikora bidaiatuko dute bisitariek, XX. mende erdialdean Cristobal Balentziagaren etxeek eta unibertsoak bezeroei eskeintzen zien luxu esperientziara alegia. Maiatzetik 2016ko martxora bitartean ikusgai izango da Balenciaga Luxuaren Esperientzia erakusketa eta horrekin Cristobal Balentziaga jaio zenaren 120. urteurrena ospatu nahi du Cristobal Balentziaga Museoak. Hiru atal Cristobal Balentziagaren bezeroek jostunaren soineko bat erosten zutenean sentitzen zutena erakutsi nahi du erakusketak. Horretarako 60 soineko, saloiko altzariak, dokumentazioa eta bozetoak bildu dituzte erakusketan. «Orain arte erakutsi gabeko piezak dira, Cristobal Balentziaga zenaren bezero izandakoek gordailuen eta donazioen bidez utzitakoak» zehaztu zuen zuzendariak. Erakusketa hiru gairen bueltan osatu dute. Lehen atala Balentziagaren bezero ziren eliteko emakumeen ingurukoa da. «Hauek ekitaldi sozialetan erakusten zituzten jantziei garrantzi handia ematen zieten, beren pertsonalitate, estatus eta bizitza estiloaren kanpoko sinboloak baitziren» azaldu du Igor Uria erakusketaren komisarioak. Bigarren atalean, Balentziaga etxean erostean sentitzen zena islatu nahi izan dute. «Esklusibotasuna xehetasun bakoitzean antzematen zen bertan. Baita, bertara sartzeko moduan ere, etxeko bezero batek gomendatuta bakarrik sar baitzitekeen Balentziaga etxera». Erakusketaren hirugarren atala luxu eskuragarriaren ingurukoa da. «Balentziagaren aura desira sozial bihurtu zen eta ildo horretan hain desiratua zen luxua herritar gehiagorena iristeko perfumeak, osagarriak eta jatorrizko modeloen kopiak merkaturatu ziren». Azken horiek batzuk legezkoak ziren, Ameriketako saltoki handietan saltzen zirenak esaterako. Eta beste batzuk, berriz, legez kanpokoak, jostunek Balentziagaren soineko eta jantzietan oinarrituz egiten zituzten kopiak. Horietako zenbait ere ikus daitezke erakusketan. Calais hirian ere Balentziaga protagonista Balentziaga jaio zenaren 120. urteurrenaren harira, Frantziako Calais hiriko museoan Cristobal Balentziagaren lana da ikusgai Balenciaga, magicien de la dentelle erakusketan. Calais hiria parpaila lanagatik da ezaguna joskintza arloan eta erakusketan Balentziagak egindako 70 lan bildu dituzte, horietatik 35 Getariako museoak utzitakoak. Erakusketa hori bera 2016ko maiatzetik aurrera Cristobal Balentziaga Museoan izango da ikusgai Donostia Kultura 2016 ekimenaren barruan.


Artzentaleseko Udala - Parekatuz\nArtzentales aukera berdintasunaren alde\nHau dela eta, 2007. urtean Bizkaiko beste mankomunitate eta udalerriekin batera Artzentaleseko Udala PAREKATUZ sarekoa izango da, aukera berdintasuna benetakoa eta eraginkorra izateko. Honenbestez, Artzentaleseko Udalak bestelako udalekin eta Enkarterriko Mankomunitatearekin sortutako lankidetza-sarean egingo du lan helburu hori lortzeko.\nBeraz, argi dago helburu hauek lortzea Euskal Administrazio guztien, eta batik bat, Tokiko Administrazioaren eskuetan dagoela.\nArazoa gogoan izanda, Artzentaleseko Udalak helburu hau gauzatzeko lan egiten dihardu. Hau dela eta, 2007. urtean hainbat ekintza burutzea aurreikusi dugu, Artzentalesen aukera berdintasunaren lehenengo zantzoak lortzen hasteko


Munduko Kopa eta Espainiako Omniuma jokoan Usabiaga ahizpek : Goierriko Hitza\nMunduko Kopa eta Espainiako Omniuma jokatuko dituzte Usabiaga ahizpek\nEspainiako Omnium urtarrilaren 19an eta 20an jokatuko da Mallorcan. Munduko Kopako kanporaketak Zeelanda Berrian eta Hong Kong-en jokatuko dituzte\nUrtarrila hitzordu oso garrantzitsuz betea dator Usabiaga ahizpa txirrindulari ordiziarrentzat. Pistako Munduko Kopako kanporaketak eta Espainiako Elitezko Omnium Txapelketa jokatuko baitira hurrengo egun eta asteetan.\nAlbistea osatzeko unean, Zeelanda Berrira bidean zen Irene Usabiaga, urtarrilaren 18an, 19an eta 20an Cambridge hirian jokatuko den Munduko Kopara joateko hegazkina hartzeko minutu gutxi falta zirela. Handik, Hong Kong (Txina) aldera bidaiatuko du, han izango baitu Munduko Kopako hurrengo kanporaketa urtarrilaren 25ean, 26an eta 27an. Hong Kong-en erabakiko da zein txirrindulari joango diren Munduko Txapelketa jokatzera.\nMunduko Kopako azken kanporaketetara «Irene ondo iritsiko da fisikoki», bere ahizpa Anaren hitzetan. Denboraldian, «bere buruarekiko urduritasuna» sentitu badu ere, «aurreko proban, Londresen Gabonak baino lehenago jokatu zena, erakutsi zuen berak uste baino hobeto dagoela». Londresen emaitza onak lortuta, «bere buruarengan konfidantzak gora egin du. Segurtasun handia du une honetan, izan ere, konpetizioak erakutsi baitzion berak uste baino indartsuago zegoela».\nAna Usabiagak, bere aldetik, hilabete honetan jokatuko den beste txapelketa garrantzitsu batean parte hartuko du, Eustrak Euskadi taldearekin. Espainiako Omnium Txapelketan izango da lehian, hain zuzen ere. Mallorcako Palma Arenan izango du hitzordua, urtarrilaren 19an eta 20an, eta Elorrioko Ziortza Isasi izango du bidelagun.\nProba baino hamar egun lehenago «ondo sentitzen» da Ana. Lehen helburua «irabaztea» dela adierazi du. Dena den, badaki «erreza ez» dela izango, «ni Mallorcan egongo naizen bitartean, ahizpa Zeelanda Berrian egongo da, eta bera beti da niretzako laguntza handia».\nAhizparen falta somatuko badu ere, Ana da Omniuma irabazteko faborito nagusia: «Aurkari guztiek nire kontra jokatuko dute. Beraien artean nire kontra aliatzen badira, kasu horretan badakit zaila jarriko didatela. Baina hori horrela izanda ere, ahalik eta emaitza onena lortzera aterako naiz».\nHorrelako probetan esperientzia handia duen emakumea da Ana Usabiaga, eta esperientzia hori beti da lagungarri. Beste behin ere, Espainiako Omnium probari «gogo guztiarekin» egingo dio aurre, «munduko txapelketa jokatzeko puntuazio onarekin mantentzeko». Orain arte, «beste titulu batzuk ere eskuratu ditut eta ahizpa nirekin izango ez bada ere, taldekideak ondoan izango ditut laguntzeko ,eta indartsu nago proba honi ere aurre egiteko».\nOmnium proba jokatuta, ahizparekin elkartuko da Hong Kong-en. Munduko kopako kanporaketa jokatzeko. Skratch proba egingo dute batera, eta ahal duten paperik onena egiten saiatuko dira biak. Izan ere, Munduko Txapelketan parte hartzea dute helburu nagusia.


Erosi Variconis Santa Cruz de La Palman\nVariconis Santa Cruz de La Palman Espainiako\nLortu Variconis Santa Cruz de La Palman Gel\nSanta Cruz de La Palman Barize Ildoetarako Tratamendu Gel eraginkorraren bila? Variconis eskatu nahi dutenentzako, fabrikatzailearen webgune ofiziala bisitatu behar duzu. Eskatu atzera itzultzea edo zure telefono zenbakia eta zure izena eskaera orrian sartu behar dituzu lineako eskaera eredu soil batean. Eskudun kudeatzaile batek deituko eta aholkatuko dizu, harremanetarako datuak eta eskaeraren berrespena argituz. Espainiak produktua € 39 prezio ofizial baxuan saltzeko eskubidea jaso zuen bitartekarien aparteko gasturik gabe. Eskatu gelarik arriskurik gabe benetako prezioan: mezularitzaren bidez jaso edo posta bidez jaso dezakezu.\nNola erosi Santa Cruz de La Palman Variconis\nNola lor dezaket Variconis Santa Cruz de La Palman?\nEraginkorrak al dira barizeen aurkako erremedio ezagunak, ia Espainia osoa ezagutzen dutenak? Aukeratu Variconis gel belaunaldi berria barizeak tratatzeko! Fabrikatzaileak horniketen geografia hiri askotara zabaldu du, eta La Cruz de La Palma da horietako bat. Webgune ofizialean, bete izena eta telefono zenbakia eskaera orrian, kudeatzaileak zure harremanetarako datuak erregistratu ditzan. Itxaron kudeatzailearen deiaren zenbatekoa, helbidea, entrega metodoa eta transakzioaren xehetasunak berresteko. Ordaindu ondasunak posta bidez jasotzerakoan eta ziurtatu produktuaren kostua, hau da, Espainian € 39, konposizioaren kalitate altuarekin bat datorrela. Bide batez, posta bidez edo mezularitza bidez bidaltzeko kostu zehatza hiriaren arabera desberdina izan daiteke eta tokiko mezularitza zerbitzuen egungo tasen arabera desberdina izan daiteke.\nSanta Cruz de La Palman fabrikatzailearen promozio kanpainaren barruan, baldintza bereziak daude kontsumitzaileentzat. Bizkortu% -50eko beherapena lortzeko. Sustapenaren baldintzak mugatuak dira. Horrek esan nahi du kostuak gutxieneko balioa izaten jarraitzen duela. Gel bat eskatzeko, eskaera bat uzten duzu gure webgunean. Terapiaren eraginkortasuna frogatuta egoteak, bidalketa ofizialak, eta eskaera posta bidez edo mezulari baten bidez jaso ondoren ordaindu ahal izango duzu zure erosotasuna eta osasuna bermatuko ditu!\nVariconis Donostian Variconis Santanderren\nEskatzeko Variconis Santa Cruz de La Palman % 50 bakoitza


COVID 19ak gogorren kolpatzen duen bitartean, “errealitatetik at” dagoen Osoko Bilkura deitzea onartezina dela deritzo EH Bildu Laudiok - - Aiaraldea.eus\nLaudio 20/03/30. EH Bildu Laudiok deitoratu egin du gaurko deitutako osoko bilkurak koronabirusak eragin duen krisi soziosanitarioari ez erantzutea eta bere ordez, premiazkoak ez diren beste gai batzuk eztabaidatuko dira. Horrela azaldu du Santi Hernando zinegotziak. “Momentu honetan COVID 19aren krisiak sortutako eta etorkizunean sortuko dituen ondorio kaltegarriei aurre egiteko neurri eraginkorrenak zeintzuk diren eztabaidatu eta martxan jartzea da herritarrek gugandik, udal jardueratik, espero dutena eta, hori egiteko, beharrezkoa da alderdi guztiak parte hartuko dugun organo ofizial berezitu bat izatea eta ohiko Osoko Bilkuretan ere gaia jorratzea””.\nEH Bilduren ustez, gaurko osoko bilkuraren gai ordenan dauden hainbat gai ez dira premiazkoak eta ez dute krisi sozio-sanitarioarekin inolako zerikusirik. “Orain bi hilabete eskas indarrean sartu den 2020ko aurrekontuari ia 4.000.000€ko diru kantitatea handitzea, bizi dugun egungo egoera larrian ez du ez hanka ez bururik. Gainera, pasa den asteleheneko batzordera gai ordenatik kanpo sartu ziren gaurko bilkurarako gaiak, beharrezkoak diren txostenik gabe. Gaizki eta presaka jardun da, ederto adierazten du honek zein den EAJ-PSOE gobernu taldearen borondatea eta lehentasuna”, gaineratu du Santi Hernandok.\nArratsaldeko Osoko Bilkuran eztabaidatuko diren bi gaiei dagokienez, EH Bilduk aurreratu du koherentziaz eta arduraz jardungo dutela, egungo egoera presente izanez eta laudioar guztien hobe beharrez.


Ziborg-ak gara - etzi.pm\nHasiera/Ekonomia, Jendartea, Portada/Ziborg-ak gara\nNeil Harbisson munduko lehen ziborga bezala kontsideratutako pertsona da. Erresuma Batuko nazionalitatea badu ere, Matarón (Katalunia) bizi da. Bera kontsideratzen da onartutako munduko lehen ziborg-a, buruan inplementatua duen antenarekin agiri ofizial bateko argazkian agertzea lortu zuenetik.\nJaiotzaz akromatopsia izeneko arazo bat zuen Harbissonek. Arazo horren ondorioz, errealitatea kolorerik gabe ikusten du, hau da, zuri-beltz eskalan. Hori konpontzeko esperimentatzen hasi eta antena baten bidez inguruko kolore espektroa soinu bihurtzea lortzen zuen gailu bat asmatu zuen. Hasieran, ordenagailu pisutsu bat eraman behar zuen ondoan, ondoren txip txikiago bat haragi azpian eta azkenik burezurrean zuzenean antena bat jartzea lortu zuen.\nHorrela, bere inguruaren hautematea erabat aldatzea lortu du Harbissonek, inguruko koloreak orain entzun egiten ditu. Supermerkatu batera sartu eta bere eyeborg-ak zuzenean transmititzen dizkio koloreak. Koloreek sortzen zizkioten sentsazioekin amesten ere hasi zenean konturatu zen Harbisson ziborg bat zela. Bere burua aldatzen hasi zen, orain zentzumen berriak ematen zion hori; zuzenean bere garunean ere eragina zuen, gero eta lausoagoa zen pertsona eta makinaren arteko muga.\nSentsazio horiek azaltzeko eta bere pentsamendua jendearengana iristeko, Cyborg Project (http://cyborgproject.com) transmedia lana jarri zuten martxan. Dokumental horretan, berak kolorea audio bihurtzean eta alderantziz sortzen dituen koadro eta soinuak ikusteko aukera dago. Aplikazio bat ere sortu du bere esperientzia besteok gure mugikorraren bidez bizi ahal izateko. Aplikazioa instalatu, leku batera apuntatu eta kolore horrek emititzen duen soinua entzungo dugu.\nHorren ondoren, Harbissonek ziborg-en defentsa eta promozioa egiteko fundazio bat ere sortu zuen Moon Ribasekin batera. Cyborg Fundazioa (http://cyborgism.wix.com/cyborg) ziborg-en eskubideak defendatu, zentzumen berriak garatu eta ziborg-ismoa deitu dioten arte mugimendua sustatzea helburu dituen fundazioa da.\nBeren ustetan sortzen dituzten tresnek ez dute gizakiok ditugun arazoei erantzuten diotenak izan behar soilik, zentzumen berriak garatzeko aukera aldarrikatzen dute. Harbissonek berak, adibidez, bere asmakizuna hobetu zuen eta Interneteko konexioa gehitu zion, horrela, bertan ez zeuden koloreak ere entzun ahal izateko; espazioa beltza ez dela esan ohi du askotan, gizakiok ikusi ezin ditugun koloreak ‘ikusten’ baititu berak, eyeborg-ari izpi ultramoreak eta mikrouhinak detektatzeko aukera gehitu zionetik.\nBuruan badituzte beste hainbat asmakizun ere: atzerako begirada, atzean gertatzen dena ikusteko aukera ematen duen zentzua; zentzu elektromagnetikoa, iparrorratz batek dituen gaitasunak izateko; eta belarri infrasonikoa, gure gaitasunetatik beheragoko uhin akustikoak entzuteko aukera ematen duen zentzumena.\nEztabaida asko irekitzen baditu ere, argi dago teknologia eta gizakion arteko mugak gero eta lausoagoak direla. Gizakiak beti erabili izan du teknologia, makil bat izan edo ordenagailu bat, bere bizitza hobetzen saiatzeko baliatu du beti. Orain gorputzean integratzen hasiko gara, hortxe dago koxka batzuentzat.\nBadira, horrekin lotuta, beste proiektu izugarri interesgarriak ere; horietako bat, Enabling the Future proiektua, behar duten pertsonentzat esku robotikoak eskaintzera bideratutakoa (http://enablingthefuture.org). 3D inprimagailuak hainbeste zabaldu direnez, horiek baliatuz plastikozko esku protesikoak sortzen ditu proiektuak eta behar dituztenei helarazi. Gure inguruan, Oreretako Don Bosco eskolak parte hartzen du aktiboki proiektuan (http://ikaslab-donbosco.blogspot.com.es).\nAukerak eta arriskuak, betikoa; baina irekitzen diren eztabaidak aldeko eta kontrakoen artean banatzea baino, ertz guztiak aztertzeko aukera ematen duen eztabaida baten bidez bideratzea nahiko nuke nik, etorkizuneko erronka gehienak bertan sintetizatzen direlako: generoaren eztabaida. Generoaren eztabaida ziborg-en eztabaidarekin uztartuko bagenu? Proposamena ez da berria, Donna Harawayk bere Ziborg Manifestua-n proposatu zuen aspaldi, baina inoiz baino beharrezkoagoa dugu orain.\nIrudiaren Iturria: http://www.harbisson.com\nIturri originala: https://www.jakin.eus/blog/telepolis/-gorka-julio/ziborgak-gara/150\nLotura bilduma 2017-06-30\nEtiketak:gizakia teknologia ziborg


Ezkerraldeko berbalagunak: 2016/10\nPORTU KANTARI, HASIERA BIKAINA\nBerriro hasi da PORTUGALETE KANTARI, hasiera bikaina, gainera.\nPasa den ostiralean, urriak 28, hainbat lagun bildu ginen Alde Zaharreko kaleetan barna eta EUSKARA PRAKTIKATU ETA BIZI egin genuen.\nHurrengoa azaroaren 25ean izango da.\nMINTZANET eta MINTZATU aurkezpena\nUrriaren 27an, osteguna, MINTZANET eta MINTZATU sare sozialen aurkezpena egin genuen Portugaleteko Kazetagunean.\nBertara 26 lagun hurbildu ginen eta oso saio interesgarriaz gozatu genuen Ainara, Cristina (Mintzanet), Amaia eta Iurdana (Mintzatu) lagunen eskutik.\nEskerrik asko azalpenak eman zizkiguten lagun horiei, Kazetaguneko langileei eta hurbildu zineten guzti-guztioi.\nInformazio gehiago eskuratzeko klikatu esteka hauen gainean: MINTZANET eta MINTZATU.\nFolk Saioa Barakaldoko San Bizente auzoan\nFolk saio euskalduna izango dugu Barakaldoko San Bizente auzoan, Laguntasuna folklore elkartearen eskutik.\nNon: Atari tabernan\nNoiz: Azaroaren 4an, ostiralean\nZein ordutan: 22:00etan\nAnimatu parte hartzera eta goza ezazue euskal musikaz!!\nSanturtziko Berbalagun Topaketa azaroaren 4an!!\nSanturtziko azaroko euskara agenda!!\nIkasturte honetako lehen saioa egingo dugu asteon.\nEguna: urriak 28, ostirala\nLekua: Alde Zaharreko Merkatua\nAnimatu, euskara praktikatu eta ondo pasa!\nElkarrizketa Barakaldoko Berbalagun dinamizatzaileari\nBideo honetan duzue HerriKolore agerkari digitalak Barakaldoko Berbalagun dinamizatzailea den Iker Sagastibeltzari egindako elkarrizketa. Bertan, berbalagun zein gurasolagun egitasmoei buruz ari da elkarrizketatua, eta Berbalagun izatearen garrantzia azpimarratu du Barakaldon euskaraz bizi eta gozatzeko.\nMuxua - Tanttaka teatroaren antzezlana Barakaldon\nNoiz: Azaroak 2, asteazkena\nZer ordutan: Goizeko 11:00etan\nDBH 3-4 Batxilergoko ikasleei zuzendua\nPortugaleteko BERBALAGUN 2016-2017\nPortugaleteko BERBALAGUN abian da 2016-2017 ikasturtean. Euskaraz hitz egiteko, jendea ezagutzeko eta ederki pasatzeko, bizitzeko, alegia.\nPRAKTIKATU ETA BIZI da aurtengo leloa, eta hori erakutsi nahi dugu, Portugaleten euskara praktikatu eta bizi ahal dela.\nAukera duzu hainbat taldetan: astelehenetik ostiralera eta ordutegi guztietan (klikatu HEMEN).\nIzena emateko, Portugaleteko Udal euskaltegian, Udalaren Euskara Zerbitzuan eta Xaribari AEK euskaltegian.\n600 482 022\nHalloween familia tailerra Gurutzetan\nDenok euskaraz, familia tailerrak ekimenaren barruan Barakaldoko Sailak Halloween euskal festa antolatu du\nUrriak 28, ostirala\nGurutzetako zentro zibikoan\nurriaren 24tik 27ra\n94 478 92 41 (8:00 – 15:00)\neuskara@barakaldo.org (zure datuak eta kontaktatzeko telefonoa bidali)\nMINTZANET eta MINTZATU sare birtualen aurkezpena\nEgunen batean! familian gozatzeko antzezlana Gurutzetan\nArte Eszenikoen egitarauren barruan, familian gozatzeko Egunen batean! antzezlana ikusgai.\nNoiz: Urriak 22, larunbata\nZer ordutan: 18:00etan\nSarrera zentro zibikoan bertan ordaindu behar da, helduentzat 3 euro eta haurrek, gazteek eta 65 urtetik gorakoek 2 euro ordaindu behar dute.\nImanol Urbieta kantari handia omenduko du Hala Dzipok\nImanol Urbieta musikagile eta kantagileari omenaldia egingo dio Hala Dzipo euskal musika eskolak, ostiral honetan, urriak 21.\nArratsaldeko 18:00etatik aurrera, Barakaldoko Sanbizenteko plazetan ibiliko dira Imanol Urbietaren abesti ezagunak jotzen, abesten eta dantzatzen, euskal konposagile ospetsu honi omenaldi xume bat eskainiz.\nElikagaiak maneiatzeko ikastaroa\nUrtero bezala, gazteentzako ikastaro hau izango dugu Santurtzin:\nIzen-ematea: Gazteboxen urriaren 24tik azaroaren 4ra\nNorentzat: 15 eta 29 urte artekoentzat\nEguna eta ordua: azaroaren 10ean, osteguna, 16:00-19:00\nLekua: Mamarigako Kulturgunea\nPrezioa: doan, baina 10 euroko fiantza ordaindu beharko da\nAntolatzailea: Gaztebox, Ezkerraldea Gaztedi Programa\n"Winkiren zaldia" filma ikusgai haur-zinemaldian\n"Sei urteko Winky Wong eta bere ama Winkyren aitarekin elkartu berri dira itsas ertzean dagoen Holandako herrixka batean. Aitak txinatar jatetxe bat du bertan. Hasieran, Winkyri gogorra egingo zaio hizkuntza berri bat ikastea eta lagunak egitea. Behin batean, eskolan egun gogor samarra igaro ondoren, Winkyk pottoka eder batekin egiten du topo. Handik aurrera, egunero joango da zalditxoa ikustera. Zoritxarrez, Winkyren gurasoek ez dute bere zaletasun berria batere gustuko.\nPottoka gaixotzen denean eta lotan jarri behar dutenean, Winkyk bere zaldia izan nahi duela erabakitzen du. Badaki, ordea, gurasoek ez diotela sekula bat erosiko. Hala, Winkyk San Nikolasen berri izaten du eskolan. Gizon bizardun zahar hori zaldian ibiltzen omen da eta opariak banatzen dizkie haur txintxo guztiei. Winkyk, jakina, badaki zer nahi duen harengandik: zaldi bat!! "Txintxoa" izan behar du, beraz, eta zaldia izango du horrela!"\nSanturtzin ikusteko aukera izango dugu:\nLekua: Mahastietako liburutegian\nNorentzat: 5 urtetik gorako umeentzat\nAntolatzailea: Santurtziko Liburutegi Sarea\nAurten ere helduko da gurera Errigora, baina oraingoan Errigorago izango da.\nSaskiak 2 izango dira eta hauen eskaera egiteko Ezkerraldeko AEK euskaltegietara jo beharko duzue urriaren 24tik azaroaren 8ra. Betiko saskiaz gain (saski beltza), jaki gaziak eta gozoak izango dituen saskia ere izango dugu (saski zuria). Bakoitzaren salneurria 50 eurokoa izango da. Ez geratu euskarari zure puzka eman gabe!\nTXISTULARIAK UMORE ONEZ\nBarakaldo eta euskararen arteko harremana aztergai hitzaldi batean\nZer nolako garrantzia zuen euskarak Barakaldon duela hainbat urte? Nolakoa orain? Barakaldo batzuek dioten bezain erdalduna zen, ala uste baino euskaldunagoa? Galdera hauei guztiei erantzuteko Ibarra-kaldu elkarteak Barakaldo euskalduna: ez hain gutxi, ez hainbeste hitzaldia antolatu du.\nNoiz: urriaren 20an, 20:00etan\nNon: Ibarra-kaldun, Bagatzako metro geltokiaren ondoan.\nArdo eta gazta dastaketa errepikatuko da Barakaldon\nJende andana kanpoan gelditu dela ikusita, Barakaldoko Euskara Sailak ekimena errepikatzea erabaki du:\nNoiz: urriaren 25ean, astelehenean\nZer ordutan: 18:30ean\nNon: Clara Campoamor kultur etxean\nIzena eman behar da euskara@barakaldo.org urriaren 17a izan aurretik\nFAMILIA TAILERRA (elebiduna)\nBeurko-Bagatzako jaiak Barakaldon\nBeurko-Bagatzako jaiak inoizko oparoen datozkigu. Esteka honetan sartuta jaietako egitarau osoa topatuko duzue urriaren 8tik 16ra bitartean.\nSarrera zabalik eta dohainik, baina komeni da aldez aurretik abisatzea: euskara@portugalete.org / 944 729 261\nJon Abril Olaetxea zuzendariak aurkezpena eta bukatutakoan solasaldia egingo ditu.\nGehiago jakin nahi izanez gero: www.neskatoak.eus\nTor magoa Beurko-Bagatzako jaietan\nDatorren asteko ateazkenean, URRIAK 12, Beurko-Bagatzako jaien barruan SASIBURU euskara elkarteak magia saioa antolatu du Beurko-Bagatzako (Barakaldo) jaien barruan:\nTor magoak bere magia ikuskizun pertsonala aurkeztuko du familia osoak gozatzeko moduan. Era horretan, parte-hartzea, harridura eta umorea nagusi izango dira emanaldian zehar\nZER: MAGIA SAIOA.\nNOIZ: URRIAK 12, ARRATSALDEKO 18:00ETAN.\nNON: XAKE PLAZAN (LUIS DE CASTRESANA KALEA).\nPORTUGALETEKO UDALAREN DIRU-LAGUNTZAK\nEUSKARA IKASLEENTZAKO DIRU-LAGUNTZAK\nUztail, abuztu eta irailean egindako ikastaroak.\nEpea: urriaren 3tik 22ra\nNon: Goizez, udaletxeko erregistroan / Arratsaldez, San Roke plazako bulegoan\nTramitazio elektronikoa egiteko aukera ere egongo da; horretarako, eskabide normalizatua aurkeztu beharko da Erregistro Elektronikoan: https://tramita.portugalete.org atarian.\nInformazio gehiago eta ebazpen osoa: http://www.portugalete.eus/euskara-ikasteko-diru-laguntzak\nEtorri kantulagunekin batera euskal kantez gozatzera!\nIrakurzale Kluba urriaren 17an elkartuko da!\nZonbi eguna eta Akelarre filmak ikusgai\nSanturtzin martxan da film laburren 4.zinemaldia eta honetan 2 filma izango dira ikusgai euskaraz. Hitzordua ondokoa:\nEguna: urriak 6, osteguna\nLekua: Kresala Aretoa\nFilmak: "Zonbi eguna" eta "Akelarre"\nAntolatzailea: Blue Karramarro\nArdo eta gazta dastaketa Barakaldon\nUrriaren 18an Clara Campoamor kultur etxean, 18:30ean, ARDO ETA GAZTA dastaketa izango dugu, Mikel Garaizabal enologoaren eskutik.\nDOAKOA izango da, baina plazak mugatuak izango direnez, izena aldez aurretik eman behar da.\nUrriak 18, 18:30ean, Clara Campoamor z.z. (San Bizenten)\nIzen-emateko: euskara@barakaldo.org // 94 478 92 41 (izen-abizenak eta kontaktatzeko telefonoa bidalita)\nAzken eguna izen-emateko: urriak 11\nEgunen batean! familian gozatzeko antzezlana Gurut...\nBarakaldo eta euskararen arteko harremana aztergai...


Justizia Soziala – 10 orrialdea – Sopela.net\nUribe Ospitalea Plataforma aurkezpen publikoa\n2016 otsaila 22 Iruzkinik ez\nErantzunik gabeko galderak…\nZein izango da garraiobide publikoa? Maiztasunak handituko dira? Linea berriak zabalduko dira?….\nNondik igaroko dira ospitalera doazen errepideak? Hiriguneak zeharkatuko dituzte? Zelan kudeatuko da trafikoa? Nondik igaroko dira anbulantziak, erabiltzaileak, eta langileak?…\nZer eragina izango du ospitalearen zabalerak gure bizimoduan? Zaratak, CO2 isurketak…\nZenbat aparkaleku egongo da Urdulizen? Aparkatzea erraza izango al da? Kotxea uzteagatik ordaindu beharko da?…\nHau bezalako galderak mahairatu dituzte Uribe Ospitalea Plataformako kideek, orain arte erantzunik gabeko galderak.\nUribe Ospitalea Plataforma\nUrdulizeko ospitalearen irekiarekin batera sortuko diren arazo hauei guztiei aurre egiteko nahian aurkeztu zen larunbatean, hilak 20, Uribe Ospitalea Plataforma. Aurkezpena Sopelako Kurtzio Kultur Etxean egin zen herri asanblada ireki baten bidez eta orain arte lanean aritu diren SUSAN (Sopela Urduliz Saihesbidea noizko?)eta Urduliz Rurala elkarteko kideek bideratu zuten. Plataformak ez du zalantzan jartzen ospitalearen beharra, ospitalea zabaltzeko baino lehen dauden kezka guztien erantzun falta baizik.\nOspitaleak 23 herritako 197.000 biztanleri emango dio zerbitzua: Mungialde osoan, Uribe Kostako herri guztiei, Bakiori… eta herri hauetan guztietan zanlantza eta kezka ugari daude eta administrazioek ez dute orain arte funtzesko erantzunik eman. Zenbait eskualdetan garraio eza da arazoa, gaur egun ez baitago inolako aukerarik Urdulizera heltzeko; beste herri batzuetan, Sopela kasu, trafikoaren gehikuntza ikaragarria herri gunetik, eta azkenik Urdulizen batuko diren auto pilaketa, honek dakarren aparkatzeko zailtasunak eta Urdulizeko herri izaeran aldaketak.\nPlataformako kideek orain arte egindako lana azaldu zuten, eta jakinarazi dute idazki bana aurkeztu dutela udal guztietan gaia planteatuz. Honez gain SUSAN elkarteak sinadura bilketa bati ekin dio Change.org plataforma digitalaren bidez. Plataformako kideek jakinarazi egin zuten ere orain arte EHbilduk lagundu duela lan instituzionalean informazioa pasatuz, mozioak aurkeztuz Bizkaiko Batzar Nagusian eta Sopelako udalean egindako ikerketan plazaratu ziren alternatibak ezagutaeaziz.\nBilerako parte-hartzaileek nabarmendu zuten herritar guztiei helarazi egin behar zaiela informazioa, instituzioen erantzunik ezean mobilizazioaren beharra azpimarratu zen eta udal guztietan mozioak aurkezteko aukeraz ere aritu ziren. Sopelari dagokionez, dauden alternatiben artean eztabaida publiko edo erreferendum bat egitearen aldeko iritziak ere entzun ziren.\nSopela.net-ek zenbait artikulu argitaratu du gai honi buruz\nDebate en el pleno de Sopela sobre los accesos al Hospital de Urduliz\nSopela retira el recurso contra Urduliz\nHospital de Urduliz y calidad de vida en Sopela: historia de un despropósito\nEl día 25, reunión vecinal sobre los accesos al hospital de Urduliz\nHonda preocupación entre el vecindario de Larrabasterra y Olabide por los accesos al hospital de Urduliz\nSopela: reunión con los vecinos sobre los accesos al nuevo hospital\nUrdulizeko ospitalearen sarbideak direla eta sinadura bilketa\n2016 otsaila 1 Iruzkinik ez\nSopelako SUSAN Elkarteak (Sopela-Urdulizko Saihesbidea, Noizko?) sinadura bilketa bati ekin dio change.org – sare sozialaren bidez.\nSUSAN Sopela eta Urdulizeko lotura politikorik gabeko auzokideen elkartea da, eta arduratuta daude Urdulizeko ospitalearen irekierak sortuko duen trafiko gehikuntzarekin Sopelan eta Urdulizen.\nSUSAN elkarteak ez du kuestionatzen ospitalearen irekiera; sinadura bilketa honen bidez Bizkaiko Foru Aldundiari ospitalerainoko sarbideen eta errepideen egokitzapena eskatzen dio herrien guneko trafikoa murriztu dadin. Ospitale honek 197.000 biztanleri zerbitzua eskainiko diola aintzat hartuz, SUSANek ospitalearen irekiaren aurrean orain arte egon den instituzioen utzikeria eta axolagabekeria salatzen du bizilagunen bizi-kalitate baldintzak kaskartuko direlako: trafikoaren gehikuntza, airearen kutsadura, dezibelioen gehikuntza, aparkalekuen murrizketa, eta hori guztia haur kopuru oso altua duten herrietan…\nSinatzeko interesik baduzu eta gai honetaz gehiago jakin nahi baduzu, sakatu hemen\nSopela: 765 langabetu 2015. urtearen amaieran.\n2016 urtarrila 19 Iruzkinik ez\nSopela.net-ek hiruhilero argitaratzen ditu langabeziaren datuak Sopelan; horrela, 2015. urtearen amaieran gure herrian 765 langabetu zeuden.\n765 langabetu hauetatik, 404 emakume eta 361 gizonak ziren. Adin tarteari dagokionez, 27 lagunek 25 urte baino gutxiago dute, 377 lagunak 25 eta 44 urte bitartekoak dira, eta azkenik 361 pertsonek dute 45 urte baino gehiago.\nArgi dago kontratazioan prekarietatea nagusitzen dela; kontratazio mota aztertzen badugu, 2015eko abenduan 153 lan kontratu gauzatu dira Sopelan, eta horietatik 12 bakarrik behin betikoak izan dira eta aurretiaz zeuden behin behinekoen artean 4 bakarrik bihurtu dira behin betikoak; beste guztiak, alegia 137, behin behinekoak izan dira. Sektoreka aztertzen badugu,107 kontratu zerbitzuetan izan dira; industrian 38; eraikuntzan 7 eta nekazaritzan 1.\nAzken urteetako eboluzioa\n2008ren amaieran, krisiaren hasieran nolabait esateko, 561 langabetu zeuden Sopelan\nDatu hauek guztiak Espainiako Ministerio de Empleo y Seguridad Social-ak emandakoak dira. (SEPE, Sevicio Público de Empleo Estatal)\neta… zenbat sopeloztar Sopelatik kanpo?\nSopela.net-ek “mundu osoko sopeloztarrak” artikulua argitaratu zuen Sopelan bizi ziren atzerritarren datuak emanez. Orain kontrako galdera ere egin daiteke: zenbat sopeloztar bizi dira Sopelatik kanpo?\nHaueskunde besperan gaudela aprobetxatuz “Censo Electoral de españoles residentes en el extranjero” delako txostenean ondorengo datu aurkitu dugu: 2015eko urrian 155 sopeloztar bizi dira Estatu Espainoletik kanpo.\nKrisiaren eragina ote?\nZehaztasunez ezin bada erantzun, merezi du datu hau eta “krisiaren” hasieran zegoena alderatzea: iturri bereko datuak erabiliz, 2008. urtearen hasieran 91 ziren kanpoan erroldatuta zeuden sopeloztarrak: 8 urtetan % 70 gehiago.\nMundu osoko sopeloztarrak\nAste honetan (2015eko abenduaren 12an) EUSTAT-ek (Euskal Estatistika Erakundea) argitaratu ditu atzerriko biztanleen kopurua EAEn.\nSopelako atzerritarren datuak\nSopela.net-ek Sopelari dagozkion atzerritarren datuak bilatu ditu:\nSopelak, osotara 12.401biztanle ditu eta hauetariko 9.974 bizkaian jaio dira, 150 gipuzkoan eta 86 araban. Nafarroako datuak, edo iparraldekoak ez dira era berezituan agertzen, Nafarrokoak Estatu Espainolean sartzen dira, eta iparraldekoak gainontzeko Europakoetan). EUSTATen datuen arabera, 11.940 lagun Estatu Espainolean jaioak dira eta 461 “atzerrian”.\nHona hemen atzerrian jaiotako sopeloztarren datuak:\nEkialdeko Europan jaioak: 56\nGainontzeko Europan: 92\nGainontzeko Afrikan: 8\nHego Amerikan: 201\nGainontzeko Amerikan: 47\nAsia eta Ozeanian 45\nOharra: lurraldeen taldeak EUSTAT-ek egindakoak dira, eta estatistika 2015eko urtarrilaren 1eko datuetan oinarritzen da. (EUSTAT: Población de la C.A. de Euskadi por ámbitos territoriales, lugar de nacimiento y periodo)\nPage 10 of 18« Lehena...«9101112»...Azkena »


pictotales - Zure irudiak zure kontakizunekin\nLan hau Creative Commons-en lizentzia honen mende dago: Aitortu-EzKomertziala-LanEratorririkGabe 3.0 Unported\nLan hau Creative Commons-en lizentzia honen mende dago: Aitortu-EzKomertziala 3.0 Unported\nLan hau Creative Commons-en lizentzia honen mende dago: Aitortu-EzKomertziala-PartekatuBerdin 3.0 Unported\nLan hau Creative Commons-en lizentzia honen mende dago: Aitortu-LanEratorririkGabe 3.0 Unported\nLan hau Creative Commons-en lizentzia honen mende dago: Aitortu 3.0 Unported\nLan hau Creative Commons-en lizentzia honen mende dago: Aitortu-PartekatuBerdin 3.0 Unported\nNabigatzaile honetan ez dago 'xxx' hizkuntzarako ahots-sintetizadorerik instalatuta!\n1684ko uztailean, Louis XIV.ak Château de Marly inauguratu zuen, zeina gortesau pribilegiatuenetik batera bizitza ospatzeko eta Versailleseko buruhausteetatik ihes egiteko eraiki baitzuen. Mende baten buruan, Frantziako Iraultzan Assemblée Nationale antolatu zuten zenbait iraultzailek hartu zuten, indarrez, château hori bera.\nMi menderen ostean, neu nago espazio hau partekatzen, irrikaz zerbait desio duen haren pasioaz fotografiatzeko. Nire objektiboaren aurrean, bat-batean ordenatzen dira iraganeko nahiz orainaldiko aztarnak. Begiradan baino existitzen ez den une batera bidaiatzen dut. Nahasi egiten da dena. Paisaiako elementuak ihespuntu berera naramate, irentsi egiten naute, horizonte ezezagunean galtzen naizen arte. Orduan, obturadoreari eragiten diot. Eta itxaropena sentitzen dut; argazkirik onena egiteke dago oraindik.\nGerardo Custance, 2013-09-19\n(itzulpena: Igor Odriozola Sustaeta)\nKontu berrirako informazioa\nAukeratu erabiltzaile-izen bat:\n4 - 24 karaktere bitartean\n- Erabiltzaile-izenaren eremua hutsik dago!\n- Erabiltzaile-izenak 4 eta 24 karaktere bitarteko luzera izan behar du\n- Karaktere alfanumerikoak, marratxoak eta azpimarrak soilik erabil daitezke\n- Erabiltzaile-izen hori erregistratuta dago dagoeneko!\n- Sistema-errorea. Errorea konpontzen ez bada, jarri kontaktuan Bezeroarentzako Arretarekin.\n8 - 16 karaktere bitartean\n- Pasahitzaren eremua hutsik dago!\n- Pasahitzak 8 eta 16 karaktere bitarteko luzera izan behar du\nIdatzi berriro pasahitza:\nGorde ezazu pasahitza leku seguru batean\n- Bigarren pasahitzaren eremua hutsik dago!\n- Pasahitzak desberdinak dira...\n- Email-helbidearen eremua hutsik dago!\n- Email-helbidea ez da zuzena!\n- Email-helbide hori erregistratuta dago dagoeneko!\nUUUU-HH-EE (adz. "2022-6-27")\n- Dataren eremua hutsik dago!\n- Data honela idatzi behar da: UUUU-HH-EE\nHautatu herrialde bat: AEBetako itsasoz haraindiko uharteak Afganistan Afrika Erdiko Errepublika Albania Alemania Aljeria Amerikar Samoa Ameriketako Estatu Batuak Andorra Angila Angola Antartika Antigua eta Barbuda Arabiar Emirerri Batuak Argentina Armenia Aruba Australia Austria Azerbaijan Bahamak Bahrain Bangladesh Barbados Belgika Belize Benin Bermuda Bhutan Bielorrusia Birjina Britainiar Uharteak Birjina Uharte Amerikarrak Boli Kosta Bolivia Bosnia-Herzegovina Botswana Brasil Brunei Bulgaria Burkina Faso Burundi Cabo Verde Christmas Uhartea Christmas uharteaIpar Korea Cocos Uharteak Cook Uharteak Costa Rica Danimarka Djibuti Dominika Dominikar Errepublika Egipto Ekialdeko Timor Ekuador Ekuatore Ginea El Salvador Eritrea Erresuma Batua Errumania Errusia Eslovakia Eslovenia Espainia Estonia Etiopia Euskal Herria Falkland Uharteak Faroe Uharteak Fiji Filipinak Finlandia Frantzia Gabon Gambia Georgia Ghana Gibraltar Ginea Bissau Ginea Grenada Grezia Groenlandia Guadalupe Guam Guatemala Guernesey Guiena Guyana Haiti Hegoafrika Hegoaldeko Georgiak eta Hegoaldeko Sandwich Uharteak Hego Korea Herbehereak Holandarren Antillak Honduras Hong Kong Hungaria India Indonesia Iparraldeko Mariana Uharteak Irak Iran Irlanda Islandia Israel Italia Jamaika Japonia Jersey Jordania Kaiman Uharteak Kaledonia Berria Kamerun Kanada Kanbodia Kazakhstan Kenya Kirgizistan Kiribati Kolonbia Komoreak Kongo Kongoko Errepublika Demokratikoa Kosovo Kroazia Kuba Kuwait Laos Lesotho Letonia Libano Liberia Libia Liechtenstein Lituania Lurralde palestinarrak Luxenburgo Macau Madagaskar Malawi Malaysia Maldivak Mali Malta Man Uhartea Maroko Marshall Uharteak Martinika Mauritania Maurizio Mayotte Mazedonia Mendebaldeko Sahara Mexiko Mikronesia Moldavia Monako Mongolia Montenegro Montserrat Mozambike Myanmar Namibia Nauru Nepal Nigeria Niger Nikaragua Niue Norvegia Oman Pakistan Palau Panama Papua Ginea Berria Paraguai Peru Polinesia Frantsesa Polonia Portugal Puerto Rico Qatar Reunion Ruanda Saint Barthélemy Saint Kitts eta Nevis Saint Martin Saint-Pierre eta Mikelune Saint Vincent eta Grenadinak Salomon Uharteak Samoa San Marino Santa Helena Santa Luzia Sao Tome eta Principe Saudi Arabia Senegal Serbia Seychelleak Sierra Leona Singapur Siria Somalia Sri Lanka Sudan Suedia Suitza Surinam Svalbard eta Jan Mayen Swazilandia Taiwan Tajikistan Tanzania Thailandia Togo Tokelau Tonga Trinidad eta Tobago Tunisia Turkia Turkmenistan Turks eta Caicos Uharteak Tuvalu Txad Txekia Txile Txina Uganda Ukraina Uruguai Uzbekistan Vanuatu Vatikano Hiria Venezuela Vietnam Wallis eta Futuna Yemen Zambia Zeelanda Berria Zimbawe Zipre\n- Zerrendako herrialde bat hautatu behar duzu!\nIrakurri eta onartzen ditut Pictotales-en Zerbitzu-baldintzak eta Pribatutasun-gidalerroak\nIrakurri eta onartu Pictotales-en baldintza orokorrak\n- Pictotales-en baldintza orokorrak onartu behar duzu!\nErabiltzaile-izenaren eremua hutsik dago!\nErabiltzaile-izenaren luzera ez da zuzena!\nErabiltzaile-izeneko karaktere batzuk ez dira zuzenak!\nPasahitzaren eremua hutsik dago!\nPasahitzaren luzera ez da zuzena!\nPasahitzeko zenbait karaktere ez dira zuzenak!\nErabiltzaile-izena edo pasahitza ez da zuzena. Mesedez, saiatu berriro.\nGogoan izan erabiltzaile-izenerako ez direla bereizten letra larriak eta xeheak; bai, aldiz, pasahitzerako.\nSistema-errorea. Errorea konpontzen ez bada, jarri kontaktuan Bezeroarentzako Arretarekin.\nIdatzi zure email-helbidea, eta haraxe bidaliko dizkizugu zure Pictotales kontuan sartzeko kodeak.\nOndo bidali da emaila.\nHelbide hori ez dago gure datu-basean!


Albisteak – 4 orrialdea\n(Eingeschränkte Rechte für bestimmte redaktionelle Kunden in Deutschland. Limited rights for specific editorial clients in Germany.) Spain Basque Country Pais Vasco : Spanish Civil War Spanish refugees crossing the border bridge at Irun / Hendaye (France) - 1936 - Published by: 'Berliner Morgenpost' 04.09.1936 Vintage property of ullstein bild (Photo by ullstein bild/ullstein bild via Getty Images)\nContinue Reading83 urte Kandido Saseta Gudalburuaren heriotzaz\nXXVI urte bete dira Kepa Ordoki Komandantearen heriotzaz\nAzaroaren 28a zita garrantzitsua da Kepa Ordoki Memoria Historikoa Bidasoan elkartearentzat. Izan ere, Gernika Batailoiko Komandantea zenaren heriotzaren urteurrena betetzen da.\nContinue ReadingXXVI urte bete dira Kepa Ordoki Komandantearen heriotzaz\n1976an, arratsaldeko alardearen ondoren, Eduardo Moreno Pertur ETAko kidearen desagerpena salatzeko manifestazioa egin zuten, eta guardia zibilek bildutakoak sakabanatu zituzten indarrez. Zabalak bi tiro jaso zituen bularrean, eta beste bi pertsona zauritu zituzten balaz.\nContinue Reading43 urte pasata Josu Zabala gaztearen oroipena ez da itzali\nII. Mundu Gerra 1939ko irailean ofizialki hasi zela esan arren, zehatzagoa izango litzateke 1936ko uztailaren 18an hasi zela aipatzea. Espainiar Estatuko Errepublikak jasan zuen altxamendu militar faxista Europa mailan Faxismoak…\nContinue ReadingHendaiako askapenaren 75. urteurrenean, 36ko estatu kolpearen 83.urteurrena oroitarazten da\nContinue ReadingBidasoako 170 emakumetik goiti errepresioa bizi izan dute 36ko altxamenduaren ostean eta Frankismoaren lehen aroan


Ziurgabetasunaren ikasturtea - Uribe kosta - Hiruka.eus\nUnai Brea 2020-11-06 15:04\nSekula ezagutu gabeko erronkari aurre egin behar izan dio hezkuntza-komunitateak martxoaz geroztik. Udaberriko etxealdian eguneroko jardunari zelan edo hala eutsiz lehenik, eta "normaltasun berri" izena eman zaion honetan ikastetxeetara bueltatzeko moduak asmatuz ondoren. Zenbait protagonistaren ahotsak jaso ditugu hurrengo lerrootan.\nOrain dela urte batzuk (edo urtebete, besterik ez) inork erakutsi baligu begien aurrean duzuen argazkia, film distopiko batetik ateratakoa zela pentsatuko genukeen akaso, baina daborduko guztiz barneratuta daukagu hau dela gaur egungo ikasgela baten ohiko irudia. Are gehiago, asaldatu egingo ginateke irakasle-ikasleak musuko barik ikusiz gero.\nAzken hilabeteetan denok ikasi ditugun hainbat berba ohikoak dira egunero irakaskuntzan dihardutenen hiztegian ere: COVID, PCR, musukoa edo maskara, hidrogela, segurtasun-distantzia, berrogeialdia... Beste bat ere badago, seguruenik ikastetxeetatik kanpo askorik erabiltzen ez dena baina bertako bizimoduaren antolamenduan ardatz nagusietakoa dena, nagusia ez bada: burbuila. Jendarte osoak legez, denbora laburrean beste era batean bizitzen ikasi behar izan du hezkuntza-munduak, eta gaitz erdi, bertako kideek diotenez, oraingoz behintzat eskoletan egoteko aukera baitago, eta ez norbere etxean. Hala zen lerro hauek idazteko momentuan, behinik behin. Edozelan, agerikoa da gaur egungo egoeran askoz gehiago direla itzalak argiuneak baino, eta etorkizun hurbilenaz ezer onik espero ez dela. Horretaz jardun dugu Uribe Kostako ikastetxe bitako arduradunakaz eta gurasoen ordezkari bategaz.\nErreportaje honetako argazkiak Sopelako Zipiriñe eskolan egina daude. Bertako zuzendariak, Aritza Zalduondo getxoztarrak, martxoan konfinamendua hasi zenekoa ekarri du gogora: "Traumatikoa izan zen denontzat, argi dago; egun batetik bestera erabaki asko hartu behar izan genituen, egoeraren aurrekaririk izan gabe. Bat-batean denok etxera, eta eskola ematen jarraitu beharra zegoen". Ez zuten hutsetik abiatu behar izan, "minus hamarretik baino", Zalduondoren esanetan. "Ez genekien familia bakoitzak etxean zer egoera zuen, wifia ote zeukaten...".\nIgaro zen hura ere, eta aurrez aurreko hezkuntzara itzultzeko prestatzea egokitu zen orduan. "Uda osoan hemen eman genuen zuzendaritzakook, oinarri handirik gabe arrisku-plana osatzen". Zipiriñeko zuzendariak azpimarratu du Eusko Jaurlaritzaren aldetik ildo orokor batzuk besterik ez zituztela jaso, "pare bat dekretutan emandakoak", eta euren kabuz antolatu behar izan zutela ikasturtea hasterako segurtasun-protokolo guztiak zuzen betetzeko moduko plana.\nAritza Zalduondo (Zipiriñe eskolako zuzendaria): "Ez zaigu prebentzio-arloko teknikaririk etorri 'eskola hau nolakoa den ikusiz sarrerak eta irteerak hemen egon beharko lirateke' eta halakoak esatera, guk pentsatu behar izan dugu dena, sartu-irtenak nola antolatu, marrak non margotu... Eta COVID-19ari aurre egiteko materiala guk geuk erosi"\n"Bakardadea izan da gogorrena", dio Aritza Zalduondok, "ez zaigu prebentzio-arloko teknikaririk etorri, 'eskola hau nolakoa den ikusiz sarrerak eta irteerak hemen egon beharko lirateke' eta halakorik esatera; guk pentsatu behar izan dugu dena, sartu-irtenak nola antolatu, marrak non margotu... eta COVID-19ari aurre egiteko material guztia guk geuk erosi, ikastetxearen eta guraso-elkartearen diruaz". Dirudienez, gastu hori berreskuratzeko moduan izango dira ikastetxeak, baina oraindino ez dago horren gainean ezer ziurtasunez esaterik, Zalduondok argitu duenez.\nPandemia barik ere leku-arazoak zituen Zipiriñek, sopeloztar denek ondo dakitenez. 900 ikasle inguru daude aspaldi txiki geratu zen azpiegituran, eta eguneroko jarduna "burbuilaka" antolatzea ez da erraza. Hala ere, momentuz ondo moldatzen direla dio bertako zuzendariak: "Lau atetatik sartzen dira, bi txandatan; lehenengo, Lehen Hezkuntzako 500 ikasleak eta, ordu laurden geroago, Haur Hezkuntzako 400ak". Sartzeko momentu horietan, eta irtetean ere bai, den-denek daroate musukoa, baita txikienek ere. Berdin, pasabideetan elkarregaz gurutzatuz gero. Gero, gela barruan, Haur Hezkuntzakoak maskara barik egoten dira, ez ordea nagusiagoak. "Ondorioz, HHko gela batean ume batek positibo emanez gero automatikoki denak joango dira etxera konfinatuta", azaldu du Zalduondok, "beste kasuetan, berriz, inguruan egoten direnak bakarrik".\nEskola barruan, gela bakoitza burbuila bat da, eta ez du harremanik besteakaz. Horretarako, kanpoko patioetako leku guztia aprobetxatzen dute, "egunero eta uneoro", konoak baliatuta batzuentzako, eta besteentzako guneak mugatuz eta adieraziz. Eta goizero-goizero, eskolara sartzean, tenperatura hartzen diete ume denei. "Hasieran kanpoan egiten genuen, baina ume asko lasterka etortzen dira eta tenperatura altua dute momentu horretan, edo haize-korronteak daude eta neurketa desitxuratzen da... Horregatik, gelara sartu ondoren egitea erabaki genuen, lasaiago daudenean". Termometro bi bidali dizkie Hezkuntza Sailak, eta ikastetxean 42 gela daudenez, beste 40 erosi dituzte. Mila eurotik gora. Ildo horretan, erakundeentzako eskari argia du Aritza Zalduondok: baliabideak bidera ditzatela lehenbailehen, teknologikoak batik bat; eta osasun-materiala ere bai. Zipiriñeren arazo espezifikoa konpontzea ahaztu barik. "Horri dagokionez, dena den, aterabidea hurbil ikusten dudala esan beharra daukat", dio.\n"Lasaitasunezko mezua" zabaldu gura du Zalduondok, eta hezkuntza-komunitatean konfiantza izatea eskatzen du, baina ez du ukatzen zuzendaritza-taldeei eta irakasleei nekea eta estresa eragiten diela egoera honek, eta bereziki gogorra izan zela etxealdian lan egitea. "Dena egiteko astirik ez, 10-11 orduko lanaldiak... Ez dut halakorik berriro nahi". Gaur-gaurkoz, ordea, eta pandemiaren bilakabidea ikusita, Zipiriñeko zuzendariak ez du baztertzen luze gabe egoerak okerrera egitea. "Hala bada, eta [Jaurlaritzak] aurreikusitako bigarren agertokira igarotzen bagara, ikasle batzuk egunero etorriko dira, baina beste batzuk txandaka baino ez, eta tarteka etxetik jaso beharko dute eskola; online emandako eskola ez da benetako eskola, ordea. Ezin da umeekin aritu pantaila baten atzetik".\nZalduondok aipatutako agertokien berri zehatzagoa eman digu Maite Zelaiak, Leioako Betiko ikastolako zuzendari pedagogikoak. Lehenbizikoa, oraintxe gauden hau bera da: ikastetxeek daborduko aipatu ditugun neurri eta protokoloak, eta geroago azalduko ditugun beste batzuk, ezarri eta bete behar dituzte, baina ikasle denek joan behar dute eskolara, euren edo hurbilekoren baten positiborik ez badago behintzat.\n"Bigarren agertokia, berriz, oraingoaren eta erabateko konfinamenduaren arteko nahastea da", dio Zelaiak, "goizeko ordutegia bakarrik erabiliko litzateke eta segurtasun-distantziak eta guneak handiagoak izan behar dira". Baldintza horiek bete behar izatekotan ez legokeenez modurik ume guztiak aldi berean ikastolan egoteko, txandaka jardungo lukete. Honela azaldu du ikastolako zuzendari pedagogikoak: "Guk txikienei emango genieke lehentasuna, eta beraz Lehen Hezkuntzako 4. mailara artekoak egunero etorriko lirateke. Hortik aurrera, txandaka. Adibidez, Lehen Hezkuntzako 5. eta 6. mailakoak gune berean egongo lirateke, baina 5.ekoak astelehenetan eta asteazkenetan etorrita, eta 6.ekoak astearte eta ostegunetan; ostiraletan, hamabostean behin txandakatuko lirateke. Eta berdin egingo genuke DBH 1-2 eta DBH 3-4rekin". Bide batez, aipa dezagun 671 ume daudela Betikon, 0 urtetik 16ra bitartekoak; hau da, DBHko 4. mailara artekoak.\nHirugarren agertokia udaberrikoa bezalako etxealdira itzultzea izango litzateke, eta egoera horretan jarduteko protokoloa ere antolatu behar izan dute ikastetxe denek, Eusko Jaurlaritzaren Hezkuntza Sailak emandako ildo orokorrei jarraituz. Maite Zelaiaren esanetan, Betikoren kasuan, "martxotik ekainera arte zerk funtzionatu zuen aztertu genuen, eta zer hobetu behar genuen". Hala, hamaika kontu zehaztu dituzte: online konektatzeko ordutegiak eta jarduteko metodologiak, ebaluazio-irizpideak, lanak jasotzeko eta azterketak egiteko era... Ondo finkatu beharreko beste kontu bat tutoretzak dira. "Guretzat ezinbestekoak dira", azpimarratu du Zelaiak; "konfinamenduan egon ginenean ere, saiatu ginen ikasleekin eta gurasoekin ahalik eta harremanik estuena izaten, bakoitzaren errealitatea eta egoera emozionala zein zen jakiteko".\nMaite Zelaia (Betiko ikastolako zuzendari pedagogikoa): "Ondo ziurtatu behar dugu gure ikasle guztiek dutela aukera gauzak online egiteko: ordenagailuak, wifi... Aurrekoan, konfinamenduan, behar zutenei eman egin genien. Batzuek, hasieran esan zuten ez zutela behar; gero, ikusi zen etxean ordenagailu bat izatea ez dela nahikoa; batzuetan 3-4 behar ziren"\nBigarren agertokian zein hirugarrenean, eta azken horretan batez ere, garrantzi handia izango du norberak eskura duen ekipamenduak, udaberrian ondo agerian geratu zenez. "Ondo ziurtatu behar dugu gure ikasle guztiek dutela aukera gauzak online egiteko: ordenagailuak, wifi... Aurrekoan, behar zutenei eman egin genuen. Kontua da batzuek hasieran esan zutela ez zutela behar, baina gero ikusi zen etxean ordenagailu bat izatea ez dela nahikoa, momentu batzuetan hiruzpalau behar ziren". Ume bat baino gehiago etxean, gurasoren bat edo biak telelana egiten... Behar horiek asetzeko ere ordenagailuak utzi zituen Betikok; orain, lanean dabiltza egoera hartara bueltatu behar izanez gero inor ez geratzeko baliabide tekniko barik. Hori bai, gauza bat garbi utzi gura du Maite Zelaiak: "Itxialdian lan egitea infernua izan zen, psikologikoki, inon islatuta geratu ez den ordu-kopuruari dagokionez. Oraingo lana ere ohikoa baino handiagoa da, protokolo guztiak bete behar direlako, baina nahiago hori etxera bueltatzea baino".\nHala ere, ez dago bizimodu normalik normaltasun berrian. COVIDaren arduradun bat dute ikastolan (ikastetxe denak behartuta daude bat izatera), telefonoa beti piztuta izan behar duena, "egunero eta 24 orduz". Positibo baten berri izanez gero Osakidetzari jakinarazi behar diote, eta alderantziz, Osakidetzak ere eman behar die ikastolako ikasleen positiboen berri. Egunero gaurkotu behar dute datu-base mardul bat, gela bakoitzeko ikasle-zerrenda izateaz gain, ikasle bakoitza non jesartzen den adierazten duena, autobusean nogaz joaten den, patioan eta jantokian nogaz ibiltzen den... COVID-arduradunak du datu-base hori, eta irakasleek aldaketen berri eman behar diote. Ez dago baliabiderik liberazio bat egiteko, eta horrenbestez, ikastolako kudeatzaileak gehitu behar izan dio lan-zama hori lehendik zuenari. Besteak beste, Jaurlaritzaren galdetegi bati erantzun behar dio egunero, datuon berri emanez.\nLan estra batetik, ezohiko gastuak bestetik (ordenagailuak, garbiketarako materiala...). Orain arte ikastetxe bakoitzak beretik ordaindu ditu horiek, baina oraindik orain akordioa egin dute Eusko Jaurlaritzak eta EAEko itunpeko ikastetxeek –ikastolek barne–, gobernuak diruzko laguntza emateko haiei, bai COVID-19aren ondorioz erosi beharreko materiala ordaintzeko, bai ordezkapenetarako era bestelako lan-kontuetarako. Akordio hori egunotan egingo da publiko.\nEta bitartean, ikasleak zer? "Pozik ikusten ditugu, adin guztietakoak» dio Betikoko zuzendari pedagogikoak, "etxean egotea oso gogorra izan baitzen haientzat". Zelaiaren esanetan, umeek ondo baino hobeto ulertu dute ezarritako arauak betetzeko beharra: maskarak, eskuak etengabe garbitzea, distantzia gordetzea, burbuiletan ibili beharra... "Hala ere, kontaktu fisikorik ez izatea ez dugu lortzen. Libre uzten dituzun momentuan ez daude bi metrora, ezin zaie halakorik eskatu, ez 0 urtekoei, ez 16koei; kontaktua behar dute. Gu saiatzen gara musukoa beti ondo ipinita daramatela bermatzen, eskuak garbitzen dituztela gelara sartu eta bertatik irten orduko. Eta burbuila errespeta dezatela, baina burbuilaren barnean daudela ezin diegu eskatu kontakturik ez izatea. Ez da naturala, ezta osasungarria ere".\nInbertsio faltaz kexuka\nArkaitz Aburto Berango-Merana eskolako Ikasleen Gurasoen Elkarteko kidea da. Horrez gain, Bizkaiko Ikasleen Gurasoen Elkarteko (BIGE) presidentea da orain dela bi urtetik eta, aurtengo otsailetik, Euskal Herriko Ikasleen Gurasoen Konfederaziokoa (EHIGE) ere bai. "Uste dut guraso guztiok hasi genuela ikasturte hau beldurrez, koronabirusaren inguruan dagoen ziurgabetasunak hori eragiten baitu, baina gero ikusi dugu eskoletan oso kutsatze gutxi dagoela; begiratu ditudan azken datuen arabera gelen % 0,7 bakarrik dago itxita orain". Hala ere, Aburtoren esanetan, gurasoen elkarteek ez dute ulertzen zergatik mantentzen diren hain ikasle-ratio handiak geletan. "Aurreko ikasturtea zelan amaitu zen jakinda, oraingo hau baliabide berdinekin hasi dugu, ulertezina da gehiago inbertitu ez izana".\nArkaitz Aburto (gurasoen ordezkaria): "Uste dut guraso guztiok hasi genuela ikasturte hau beldurrez, koronabirusaren inguruan dagoen ziurgabetasunak hori eragiten baitu, baina gero ikusi dugu eskoletan oso kutsatze gutxi dagoela; begiratu ditudan azken datuen arabera gelen % 0,7 bakarrik dago itxita orain"\nIkastetxeetako zuzendaritza-taldeen eta irakasleen lana aitortzen du Arkaitz Aburtok: "Ahal dutena egiten ari dira. Lan izugarria egiten dute aurreko ikasturteko baliabide berdinak izanda". Guraso asko, ordea, haserre daude egoera dela eta. Adibide bat, berbarako, Berangoko eskolan jasaten dutena, ikastetxe askotan estalitako patiorik ez izatea da. "Euria egiten duenean egun osoa eman behar dute gelatik irten gabe", kexu da gurasoen ordezkaria. "Ez dira egin beharreko lanak aurrez egin; Berangoko patio estalia, adibidez, [Hezkuntza Sailaren] azpiegitura-planean dago, baina lanak ez dira hasi". Pandemiarik gabe ere gabeziak egon bazeuden, noski, baina kasu batzuetan COVID-19ak oso agerian utzi ditu zenbait premia. "Azpiegiturak behar ditugu", dio Aburtok, "eta digitalizazio-plan bat; ahal dela, eskola eta institutu denek erabil ditzatela online jarduteko plataforma berdinak, ume bat ikastetxez aldatuz gero lehengoarekin lanean segitu ahal izateko".\nBestalde, familia-bizitza eta lan-bizitza uztartzeko neurri gehiago behar direla uste dute gurasoek: "Ulertzen dugu egoera oso zaila dela, eta ume bat edo gela oso bat etxera bidaltzen dutenean, derrigorrezkoa delako egiten dutela. Baina guk ere behar ditugu baimenak. Umea etxera bidaltzen badute, eta nik ez badaukat lantokian ordaindutako baimenik, zer egingo dut? Norekin utziko dut umea? Aitita-amamekin, haiek kutsatzera arriskatuz? Ez badugu lana eta familia uztartzeko neurririk, protokoloak ez du ezertarako balioko".\nGurasoak etxean egonda ere, eskola arreta emateko gauza ez bada arazoak sortzen direla nabarmendu du Arkaitz Aburtok: "Umea etxean badago eta beste gelakideak gelan, irakaslea ezin da bikoiztu aldi berean batzuei eta besteei arreta emateko. Eta ordezkorik bidaltzen ez bada etxekoekin egoteko, azkenean gurasook lagundu behar diegu seme-alabei etxeko lanak egiten, baina agian ezin dugu, batzuetan ez baitakigu zer ari diren egiten; beste arazo bat da familia guztiek ez dakitela euskaraz hitz egiten. Eta ezin diete lagundu. Sumatu da euskararen galera oso handia izan dela azken hilabeteetan, ikasle askok euskaraz eskolan bakarrik egiten dute eta. Eta lau hilabete eskolatik kanpo...".\nEskolara joaten ez direnak\nUda osoan, eskolara bueltatzea osasunerako arriskutsua izan daitekeela adierazi duten gurasoen aldarriak entzun izan dira. "Familia batzuk arduratuta egon dira, bai", dio Aritza Zalduondo Zipiriñe ikastetxeko zuzendariak, "eta gurean, esaterako, Haur Hezkuntzako batzuek umeak ez ekartzea erabaki dute, derrigorrezkoa ez dela aprobetxatuz. Uste dut hobe dela hona etortzea, musukoarekin eta burbuilekin bada ere, etxean geratzea baino; nik behintzat ez dut bueltatzeko beldurrik izan, agian segurtasun-neurriak antolatzen buru-belarri ibili naizelako". Edozelan, erakundeek argi utzi dute derrigorrezkoa dela seme-alabak eskolara eroatea legez ezarritako adin-tarteetan. Behar hori betetzen ez duenik bada, baita Zipiriñen ere, baina hutsaren hurrengoa direla dio Zalduondok.


Sopela erdialdea oinezkoentzako bilakatu gura du Udalak - Sopela - Hiruka.eus\nSopela erdialdea oinezkoentzako bilakatu gura du Udalak\nErredakzioa 2021-03-30 11:47\nSopelako Akilino Arriola kalea. © SOPELAKO UDALA\nUdalak hainbat esku-hartze iragarri ditu Akilino Arriola kalean eta Jauregizar plazan; asmoa da trafikoa herritik atera eta oinezkoentzako gune erakargarriago bat sortzea. Hala ere, ezer egin aurretik, apirilaren 15, 16 eta 17an herritarren iritzia ezagutzeko prozesu parte-hartzailea egingo dutela iragarri dute.\nSopelako Udalak udalerrian oinezkoen mugikortasuna eta segurtasuna areagotzeko proiektua iragarri du. Hori gauzatzeko, herritik pasatzen diren 2.500 ibilgailuen trafikoa erdigunetik atera eta pertsonentzako 16.000 metro koadroko gunea sortzeko asmoa adierazi du.\nEsku-hartze horregaz, San Pedro eliza eta Jauregizar parkearen guneak bateratuko dituztela azaldu dute, bertan, oinezkoentzako izango den gune bat sortzeko asmoz. Horren ondorioz, erdiguneko aparkalekuak kenduko lituzkete, eta trafikoa ere berrantolatu beharko litzateke. Horretaz gain, Eleizalde eta Landa Doktorearen kaleetan urtarrilean hasitako prozesuagaz jarraitzeko asmoa ere berretsi dute; hala, ibilgailuak garajeetara edo zamalanetarako bakarrik igaro ahalko dira bertatik.\nAparkalekuari dagokionez, elizaren inguruan doako parkinga egitea aurreikusi du Udalak; hori Bidebietan proiektatuta dagoen aparkatzeko gunearen osagarria izango litzateke. Gainera, 170 aparkaleku-plaza izango lituzkeen lur-azpiko gunea egiteko aukera ere ari dira aztertzen.\nHurrengo pausoak eman aurretik, Udalak herritarren usteak ezagutu gura ditu, eta, horretarako, herritarrentzako zabalik egongo den bilkura egingo dute apirilaren 15ean, 18:00etan, Kurtzion. Horretaz gain, 16an eta 17an informazio-gune bat jarriko dute Jauregizar plazan, informatzeko eta herritarren iritziak batzeko.\nUdal-iturriek adierazi dute herritarrei ahotsa eman gura dietela, eta lehen eskutik jakin zeintzuk diren beraien usteak, horren araberako proiektua egin ahal izateko.


"Jai hauek nola pasatzen diren ikusita izango dugu aukera aztertzeko danborradarekin zer egin"\nDonostiako alkateak azaldu du udala asteartean dela ematekoa Olentzeroren eta Errege Magoen desfileei buruzko xehetasunak. Arduraz jokatzeko deia egin die herritarrei, eta COVID ziurtagiriaren hedapenaz, neurriak betearazteko eskatu die jardueretako antolatzaileei.\nEneko Goia Donostiako alkatea.\nEneko Goia Donostiako alkateak 'Faktoria' saioan berretsi du San Tomas eguneko ospakizunik ez dela izango datorren astean, ez dela udalak antolaturiko jarduerarik egongo. Herritarrek "arduraz jokatzea" espero du, bai egun horretan eta baita gainerakoetan ere. Danborradari begira, dagoeneko prestaketa lanetan ari diren arren, Goiak dio oraindik denbora dagoela erabaki bat hartzeko: "Seguruenik jai hauek nola pasatzen diren ikusita izango dugu aukera aztertzeko eta erabaki bat hartzeko".\nCovid ziurtagiria hainbat esparrutara hedatzeaz, Goiak esan du udalari dagozkion eremu itxietan eta jardueretan "zorrotz" jokatzen ari direla, eta antolatzaileei dagokiela neurriak betetzea. Kezkaz ikusten ditu, era berean, Bizitza plataformak larunbaterako deitutako protestak eta gisakoak.\nBestelako gaiak ere hizpide izan ditu Goiak. Mugikortasunari dagokionean, hirian egingo duten eraldaketak "inpaktu baikorrak" eragingo dituela ziurtatu du, "hiri atseginago bat" lortzeko bidean. Egia auzoan, udalak "neurri ezberdinak" hartu ditu auzotarrek salatutako segurtasun faltari aurre egiteko, Goiaren arabera.\nEneko Goia argazkiak


Buruz Buruko finaletik kanpo gelditu da Rezusta baina Irribarria amaierara arte estututa - Debagoiena - Goiena.eus\nLarraitz Zeberio Lekuona 2017-05-14 19:57\nBeñat Rezusta gaurko finalerdian.\n"Gauza askotan ni baino gehiago izan da", adierazi du partidu amaieran Rezustak. Aramarrak 17an utzi du bergararra eta maiatzaren 28an Bilbon jokatuko den finalean izango da Bengoetxearekin batera. Rezustari dagokionean hurrengo domekan jokatuko du Donostian Buruz Buruko txapelketako 3. eta 4. postuak erabakitzeko norgehiagoka Urrutikoetxearen aurka.\nApustuak Irribarriaren aldekoak ziren hasieratik eta bi pilotariek asko jokatu badute ere aramarra gehiago izan da. Bana, bina eta hiruna berdindu dute norgehiagoka hasieran, baina hortik aurrera Irribarria aurretik joan da eta zenbait unetan alde handiarekin. Hirunako berdinketaren ostean sei tantoko aldea hartu du markagailua 9-3 ipiniz, eta hortik aurrera errenta handitzen joan da 21-9 egitera arte.\nBergararrak, ordea, ez du amore eman. Nahiz eta Irribarria partidua irabazteko tanto bakarrera egon min egiten ahalegindu da eta zortzi tanto egin ditu ilaran. Sakean asmatu du gehienbat eta urduri jartzeraino estutu du Irribarria. "Uste dut bukaeran pixka bat estutu dudala eta pozik nago. Ihes egin dit eta bukaeran ezin izan diot bueltarik eman", esan du Rezustak.\nBergarako atzelaria lau onenen artean sartu da aurten. Ez zuen konfiantza handirik txapelketa hasieran baina konfiantza hartzen joan da eta lan polita egin du azkenean. Txapelketa amaitzeko partidu bat gelditzen zaio orain. Hurrengo domeka arratsaldean jokatuko du Donostiako Atano III. pilotalekuan Urrutikoetxearen aurka. Sarrerak eskuragarri daude 688 857 510 telefono zenbakian.\nBengoetxea eta Irribarria finalean\nOinatz Bengoetxeak irabazi zuen atzo beste finalerdia. Mikel Urrutikoetxearen aurka jokatu zuen Labriten eta 22-08 irabazi zuen. Hala, Bengoetxea eta Irribarria izango dira aurtengo Buruz Buruko txapelketako bi finalistak. Maiatzaren 28an jokatuko dute, Bilbon.


La isla del Dr Moreau, H.G. Wells - Donostia Kultura\nLa isla del Dr Moreau, H.G. Wells\n"Beste munduak, beste geografiak, beste lekuak" zikloaren barruan, Iñaki Urdanibiak zuzenduko duen laugarren solasaldian H.G. Wells (Bromley, 1866—Londres, 1946) egilearen La isla del Dr Moreau (1896) lanari buruz hitz egingo dugu.\nH.G. Wells idazle, eleberrigile, historialari eta filosofo britainiarrak hainbat generotan dozenaka eleberri, kontakizun labur, kritika sozialeko lan, satira, biografia eta autobiografia idatzi zituen. Zientzia fikziozko bere nobelengatik gogoratzen da, eta maiz aipatzen da zientzia fikzioaren "aita" gisa.\nMoreau doktorearen uhartea Edward Prendicken lehen pertsonako istorioa da, uharte txiki batera iristen den naufrago bat, non doktore misteriotsu bat, Ingalaterratik erbesteratua animaliekin egindako praktika zientifiko itzelengatik, antzinako jainko moduko bat bezala bizi den. Gainerako biztanleak, Prendick izugarrikeriaz deskubrituko duen bezala, ez dira gizakiak, baina ezta piztiak ere. Moreau doktorea gizon maltzur eta erotua da, baina baita ameslari distiratsua ere.


“Los 10.000 del Soplao” ur irekitako proban bost azpeitiar izan ziren | Izarraitz Igeri Elkartea\n← Alebinak Ordizira Gipuzkoako txapelketara\nAlebinak Gipuzkoako txapelketan gustora →\n“Los 10.000 del Soplao” ur irekitako proban bost azpeitiar izan ziren\nIgandea, 2022 ekaina 19 atalean izarraitzie -k publikatua\nEkainaren 17a ostirala izan bazen ere, gure master ataleko Julen Esteban eta Xabier Aranburu eta beste hiru azpeitiarrek, Koldo Larrañaga, Ainhoa Uranga eta Ruben Jimenezek aukera izan zuten ur irekitako proba batean parte hartzeko.\nEta ez edozein probatan! “Los 10.000 del Soplao” (Cantabria) ekitaldi multikirolariaren barruan 10 kilometroko ur irekitako proba egiten da eta bostkote azpeitiarra hor izan zen. Parte hartzaileek San Vicente eta Comillas arteko ibilbidea osatu behar izan dute.\nEguraldia lagun, bost igerilariek lortu zuten helmuga zeharkatzea eta gaina ere eta esanguratsua da, Ainhoa Urangak, emakumezkoetan bigarren postua lortu zuen. Bostak oso gustura itzuli ziren Azpeitira egindako lanagatik.\nMarea Urdinari elkartasuna adierazteko ere izan zuten tartea proba bukatu eta gero.\nAupa zuek eta bejondeizuela!\nOrain disfrutatu momentuaz eta aurki erronka gehiagoren bila!\nPost hau Igerialdiak, Itsas Zeharkaldiak, Masterrak atalean publikatu zen. Gogokoetara gehitzeko lotura iraunkorra.


Eskerrak osaba Joxeleoni - - Baleike.eus\nEskerrak osaba Joxeleoni\nFelix Aizpurua 2020-11-09 08:50\n1985eko uda hartan telebistako izar nagusiena, David Haselhoff genuen bere autoarekin. "El coche fantastico" telesailaren atalak arratsaldero izaten ziren ikusgai telebistan. Arratsaldez itsasgora zegoenean, ordea, ez genuen telebista ikusteko astirik izaten. Eta errota-herria garenez, marearen indarrarekin ibiltzen ginen jolasean.\nArratsaldeko laurak hor nonbait, elkartu gara moilaberrian Mantxi, Eneko, Igor eta Felix. Bokadilloak, fruta eta ura hartu ondoren bagoaz Beduara. Lasai, lasai, marearen indarrarekin ordubetean iritsiko gara.\nGaur egun Gernika parkea dena, Moilaberria bezela ezaguna zen 90eko hamarkadara arte. Gaur, ordea, gure txalupa honen jatorriaz arituko naiz.\nGarai batean Zumaian bi arraun elkarte izan genituen, C.R AITA-MARI, eta AMIGOS DEL MAR. Bigarren talde hau ontzi txikiekin aritzen zen, batel eta trainerilekin. Talde honen kirol ibilbidea ez zen oso luzea izan, eta 80ko hamarkadaren erdialdean desegin zen. Bere egoitza moilaberri inguruan zegoen, eta taldea desegin zenean, han utzi zuten trainerila zahar bat erditik zatituta. Gauza benetan tentagarria ur gainean bizi ginen haur-gaztetxo batzuentzat.\nTxalupa zati hau bizkarrean hartu eta estazioko industrialdera eraman genuen. Bertan makina erraminten lantoki batean lanean aritzen ziren nire aita eta lau osaba. Joxeleonek gure txalupa ikusi zuenean laguntzeko prest agertu zen. Berak konpondu eta prestatu zuen txukun-txukun. Zuloak konpondu, tosta berriak, tolete berriak ipini, lijatu eta margotu.\nHiruzpalau udatan hau izan zen gure jostailua. Uda moilaberrian pasa ondoren, irailaren amaieran berriro aita eta osabak zuten lantokian gordetzen genuen. Hurrengo udaberrirako, Joxeleonek berriro lijatu eta margotu egiten zuen ORTZI txalupa. Hau baitzen bere izena. Mantxik ordea beste izen bat proposatu zuen: PIPERMIN-POTE, agian egokiagoa.\nOndoren, beste txalupa baten jabe ere egin ginen Xalbadorri esker, LAPA izenekoa. Kontu horiek ordea beste baterako utziko ditut.\nBitartean, tapa pala eta gortu balantza!


Hiru Graziak (Lucas Cranach Zaharra) - Wikipedia, entziklopedia askea.\nHiru Graziak (Lucas Cranach Zaharra)\n1531 (egutegi gregorianoa)\nRoom 815 (en)\nHiru Graziak Lucas Cranach Zaharrak 1531an egindako tenpera margolana da. Oholak tamainu txikia du, 37 zm x 24 zm. Gaur egun Parisko Louvre museoan ikus daiteke; museo horretan egon aurretik inoiz ez zen publikoan erakutsi. Gaia egileak Antzinako Greziaren mitologiatik hartu zuen eta behin baino gehiagotan margotu zuen.\n2 Louvren erosketa\n3 Antzeko lanak\nMargolan honek ikuspuntu berezi bat erakusten du: berez gaia emakumearen biluztasuna erakusteko aitzakia zen baina kasu honetan, erotismoa baino gehiago, ironia gailentzen da. Dena dela, emakumearen gorputza ikuspuntu desberdinetatik erakusten du.\nLouvren erosketa[aldatu | aldatu iturburu kodea]\nLouvreko museoak 2011an lau milioi euro ordaindu zuen margolana erosteko. Diru horretatik Trésor Nationalek milioi bat ordaindu zuen; erakunde horrek arte-lanak atzerrira eramatea debekatzen du eta Frantzian gelditzeko ahaleginetan laguntzen du. Beste hiru milioien parte handia crowdfunding kanpaina baten bidez eskuratu zen.\nArtistak gaiaren inguruko beste bertsioak ere egin zituen.\nHiru Graziak, 1530, bilduma pribatua.\nHiru Graziak, 1535, Nelson-Atkins Museum of Art, Kansas City.\nMultimedia: The Three Graces - Lucas Cranach (I) - Louvre RF 2011-1


Zer epe dago ohiko etxebizitza baten eraikuntza amaitzeko? Zein kasutan dago onartuta 4 urteko epea luzatzea, ohiko etxebizitza eraikitzeko? Zer epe dago zergadunak eskuraturiko orube batean etxebizitza eraikitzeko?\nEkonomia-jarduera bat gauzatzen dut eta sarrerak nahiz gastuak kobrantzak eta ordainketak egiten diren unean egotzi nahi ditut? Zer eskakizun bete behar ditut eta zein izapide egin behar? Enpresa batentzako lan batzuk egin ditut profesional gisa 2010eko ekitaldian. Hala ere, hainbat arrazoi tarteko, 2011ko ekitaldian ordaindu dizkidate zerbitzuok. Zein zerga-ekitalditan egotzi behar ditut aipatutako etekinak?\nZergadun batek informatikako gai batzuk inportatu ditu Hego Koreatik. Ordainketa dolarretan egingo da, hiru zatitan. Lehenengoa, salgaiak ematen direnean; bigarrenena, hiru hileko epean; eta hirugarrena, sei hileko epean.\nEuro/dolar truke-tasak ekarriko dion galera egotz dezake zergaren sortzapen-aldian, nahiz eta aldi horretan azken bi ordainketak eginda ez izan?\niturginak bi ordenagailu dauzka jarduera kudeatzeko, eta aldi berean, seme-alabek erabiltzen dituzte hainbat lan egiteko. Ordenagailuak jarduerari atxikitakotzat har daitezke? Hala bada, guztiz ala zati batez atxikitakotzat?


Zizpa gaztetxea: «Ez gira geldirik egonen, gure borroka pandemikoa izanen da!» | Euskal Herria | KAZETA\n2021 OTS. 09 - 16:50h\nZizpa gaztetxea: «Ez gira geldirik egonen, gure borroka pandemikoa izanen da!»\nKrisi sanitarioaren eraginez, bosgarren urtebetetzearen ospakizuna bertan behera utzi behar izan du Baionako Zizpa gaztetxeak. Bizitako egoerari buruzko iritzia plazaratu du Baionako Gazte Asanbladak.\nBaionako Zizpa gaztetxea 2016ko urtarrilaren 23an estreinatua izan zen. © Isabelle Miquelestorena\nBosgarren urtebetetzea horrela ospatzea ez zuen aurreikusia Zizpa gaztetxeak. Urtemuga berezirako bost eguneko programazioa aurreikusia bazuen ere, dena bertan behera utzi eta «sinbolikoki» ospatzea kondenatu dio krisi sanitarioak. Hala ere, agiri baten bidez, bizi dugun egoerari buruzko irakurketa plazaratu nahi izan dute Baionako Gazte Asanbladako kideek.\n2016ko urtarrilaren 23tik, «esku zabal jokatzen» ari direla nabarmendu dute gazteek. Urte luze hauetan gisa anitzetako animazioak proposatzeaz gain, elkarteentzat ere topaleku bat bilakatu da gaztetxea. Ekimenak antolatzeaz gain, «gizartearen irakurketarako izpiritu kritikoa» garatu nahi izan dutela azpimarratu dute.\nHalaber, Aturriko Lesseps kaia bazterrean kokatutako gunearen lau paretatik haratago ailegatu da bere lan esparrua. Patxa plaza berritzeko eta Baionako hiriari besta alternatiboak eskaintzeko lanean aritu da azken urteetan.\nAzken hilabete hauetan egoerari egokitu eta uda ondotik ere ateak ireki ditu hainbat ekimenentzat, tartean, Zaporeak elkartearekin Euskal Herri mailako janari bilketa egiteko.\nHala ere, kulturgune asko bezala pandemiak ere gogor hunkitu du bere aktibitatea. Asanbladaren erranetan, «kulturgintza guztiz alde batera utzi da» eta bere egoera «geroz eta larriagoa da». «Kontsumoa eta lana soilik bultzatua den egoera honetan azpimarratu nahi genuke edonoren izpirituaren emantzipazio zein sozializazioan kulturak duen garrantzia», dio.\nKolektiboki elkartzeko lagundu dezaketen Zizpa gaztetxea bezalako guneei «ahokoa ezarri» dieten bitartean, kontsumo masiboari mesede egiten zaiola uste dute. Parada baliatu dute ere ostatu, jatetxe eta kultur munduko langile eta artistei elkartasuna adierazteko. Elkarrekin lanean aritzen segitzeko borondatea plazaratu dute. «Ez gira geldirik egonen, gure borroka pandemikoa izanen da!».


Salmodia - Wikipedia, entziklopedia askea.\nSalmodia salmoen kantua. Judaismoan sinagogaetan egiten zen. Lehenengo kristauek tradizioa jaso zuten haien liturgian sartuz. Ondoren, Bibliaren beste testuekin ere egin da. Ekialdeko eta mendebaleko antzinako eliza kristauak erabili zuen salmodia, eta kantu gregorianoaren eta beste kristau-kantu batzuen oinarria izan zen.\nSalmodia motak[aldatu | aldatu iturburu kodea]\nHiru salmodia-mota nagusi bereizten dira:\nErrespontsu-salmodia, korua eta bakarlaria txandaka aritzen direna\nAntifona-salmodia, bi koruk txandaka abesten dutena\nSalmodia zuzena, koru bakarrak bakarlaririk gabe kantatzen duena.


“Eraldaketa: SortzaileON afera” egitasmoa aurkeztu du\nOlatz Alonso kazetaria eta Maider Oleaga zinegilea ari dira Lekuerekin batera proiektua gauzatzen eta emakumezkoen euskarazko “sorkuntza-prozesuari erreparatzea du helburu”. Parte hartzen duten 14 artistetatik 9 dira arabarrak.\nArabatik zazpi solasaldi antolatu dituzte protagonista ezberdinekin tartean Zuriñe Hidalgo, Izaskun Urkijo, Ane Rodriguez Armendaritz, Blanka Gomez de Segura, Garazi Lopez de Armentia, Izar Mendiguren, Paula Amilburu edo Huntza taldeko Josune Arakistain-ekin.\nGASTEIZ. Egitasmo berria abiatu du Irantzu Lekue artista garaikideak. Eraldaketa: SortzaileON afera proiektuak sorkuntza-prozesuari erreparatzea du helburu, emakume sortzaileen sorkuntza-jarduera oinarri. Lekuek azaldutakoaren arabera, xede nagusia da erakustea kontzeptuak, sorkuntza-prozesuaren inguruko irudi eta aurreiritziak, kultura, kulturak, artea, arteak bizitzeko moduak, eta kulturgileen irudia. SortzaileON afera-k Araban eta Gasteizen artearen eta kulturaren inguruan euskarazko mugimendua sortzea du helburu, klabe garaikidean Irantzu Lekuek Arabako Foru Aldundiak eta Gasteizko Udalak sustatutako “Gazte sortzaileak” beka eskuratu du egitasmoa bururaino eramateko eta Olatz Alonso kazetaria eta Maider Oleaga zinegilearekin ari da horretarako lanean. Proiektua hiru fase ezberdinetan planteatu dute: ahozkotasuna landuz aurretik, sormen prozesua bigarren eta erakusketa publiko batekin azkenik.\nLekuek azaldutakoaren arabera “handia da, zoritxarrez, kulturaren eta publikoaren artean dagoen aldea. Bata bestearengandik urrun daude. XXI. mendean, mende honek eskaintzen dituen tresna eta baliabideekin, zer egin daiteke alde hori txikitzeko?” galdegin du arabarrak. Ildo beretik Olatz Alonso zera galdegin du “Kulturgileak eta publikoak gerturatzeko? Sorkuntzari, sorkuntza-faseari, gehiago erreparatzeko? Eta euskal kulturatik, zer egin daiteke, zer dago egiteko, sortzaileon lana publikoari gerturatzeko? Zein dira publikoak? Eta publiko horiek zabaltzeko? Pertsona gehiago erakartzeko?”\nEraldaketa: SortzaileON afera proiektuak sormenari erreparatuko dio, baina bereziki sorkuntza-prozesuari, euskal kultura duela hizpide. “Sortzaileen prozesuari erreparatuko dio, bai, baina gazte eta emakumezkoen ikuspegitik. Kultura garaikideaz ariko da, garaiko belaunaldiekin. Hala, oinarri teoriko zabala lortzea da lehen helburua, hausnarketa publikotik abiatuko den oinarria”, azaldu du Lekuek.\nHori dela eta, proiektua jaio da ohiko sekuentzia iraultzeko apustutik. Olatz Alonsok azaldutakoaren arabera “kulturaren berezko balioak aldarrikatzen ditu, besteak beste eskuragarritasuna, aniztasuna, kohesioa, nortasuna, sormena, memoria, gaztetasuna, askatasuna, jakintza eta jarrera kritikoa, baina hau guztia sorkuntza-prozesuari erreparatuta egitea proposatzen du, kultur produktuaren garapena bigarren fase batean utzita”. Normalean, bai sormenean, bai enpresa-munduan… produktu bukatuak hobesten dira. Bukatuta dagoena aurkezten da, eta hori bakarrik eskaini ohi zaio “kontsumitzaile” edo kultur erabiltzaileari. Logika horren menpe, sorkuntza-prozesua artistarena baino ez da, eta, halabeharrez, pribatua bilakatzen da. Ondorioz, uste da produktua bukatuta egon ezean ezin dela aurkeztu… baina, hala da? Zergatik ez dugu publikoa prozesuaren parte bilakatzen? Zergatik ez esperimentazio horretako eragile bihurtu? Horregatik, “Eraldaketa: SortzaileON afera”-ren helburua da prozesu hori erdigunean jartzea, prozesua, bidea, komunitatean egiteko / eragiteko aukera eskaintzeko. “Prozesua artistei ez ezik, interesa duen orori ere gerturatzeko, artearekiko eta kultur sorkuntza-prozesuekiko interesa pizteko” jaio dela azpimarratu du Irantzu Lekuek. Kultura jorratzeko ikuspuntuak alderdi anitzekoa izan behar duen garai honetan -hezkuntza, ingurumen, alor ekonomiko eta sozialen gaineko garapen- eta eragin-faktorea delako, eta norbanako kritikoak horrela sortzen direlako-, proiektuaren xedea da alderdi anitzeko ekimenerako jauzia egitea, gazteria, emakumea eta garaikidetasuna, Araba, oinarri.\nSorkuntza-prozesuei erreparatzeko, artisten lana gertutik ezagutzeko, berezitasunak edo beharrezko elementuak identifikatzeko, SortzaileON afera proiektua ahozkotasunetik abiatuko da. Horretarako, zazpi kultur saio antolatuko dira, kulturaren eta artearen munduko emakumeekin. “Guztiekin, sormenaren inguruan solastatuko gara, eta emakumeen lanak mahai gainean jarriko ditugu” azaldu du Alonsok. Proiektu honek emakumeen autonomiaren eta ahalduntzearen garapena bultzatzearen alde egiten du, hala nola genero-kontzientzia hartzearen eta balio-aldaketa sustatzearen alde, kulturaren arloan ere genero aniztasunari eta identitateei dagokienez rol, estereotipo eta aurreiritzi sexistak erauzita, azaldu dute.\nLekuek azaldu moduan, “bada garaia ere kultura eta artea Gasteiztik ateratzeko eta haien gaineko hausnarketak herrialde osoan zehar egiteko. Kultura plazaratzeko ordua da, ez soilik aisialdi edo ikuskizun gisara, baizik eta hausnarketatik abiatuta ere, egungo egoeraren gogoeta egin eta etorkizuna amesteko. Horregatik eta horretarako, sortzaileekin baterako saioak Arabako eskualdeetan egingo dira”. Hala, proiektua ahozkotasunetik abiatu eta bideo-artera egingo du jauzi.\n“Horrekin guztiarekin, bideo-arte bat osatuko dut, hainbat istorio muntatuta”, azaldu du. Hala, modu ez linealean, hainbat emakumezko sortzaileren ibilbidearen eta obraren berri jasoko dugu, haien bizitzen eta esperientzien, sentimenduen eta jarreren berri. Oro har, nork bere burua gainditzeko mezua zabalduko du, sareko lanaren, irmotasunaren eta emakumeek eginiko artea, haien lan didaktiko, kritiko eta artistikoa ikusgai jartzeko beharraren aldeko mezua. Hori guztia esperimentazioan oinarrituta eta izaera aldarrikatzaileaz.\nDate: 17 apirila, 2020


Irekia Eusko Jaurlaritza - Gobierno Vasco :: Osalanek stand bat izango du Laboralia 2019 azokan\nOsalanek stand bat izango du Laboralia 2019 azokan\n<img src="https://bideoak2.euskadi.eus/2019/03/27/news_53122/IMG_0256.jpg" style="max-width:100%" alt="IMG_0256.jpg" />\nIMG_0256.jpg Iturria: Irekia\nValentzia, 2019ko martxoaren 27a.- Jon Azkue, Lan sailburua eta Osalaneko Kontseilu Nagusiaren presidentea, eta Osalaneko zuzendaria, Alberto Alonso, Laboraliaren inaugurazioan dira, gaur, Valentzian. Erreferentziazko azoka dugu Laboralia laneko prebentzio eta ongizatean; bertan, alor horretako azken aurrerapenak erakusten dira. INVASSATek (Valentziako Laneko Segurtasun eta osasun Erakundea) antolatzen du lehiaketa eta Osalanek bere standa izango du.\nHitzordua aukera paregabea izan daiteke ezagutzak trukatu eta hartu-emanak lantzeko; hori horrela, Osalanek abagune hori aprobetxatu nahi du parte-hartzaileen esku jartzeko lan Osasuna eta lan arriskuak prebenitzeari buruzko argitalpenak, ikerlanak eta ikerketak, bai eta sentsibilizazio kanpainak ere. Horretarako, hainbat arlori buruzko dibulgaziozko materiala eta prebentziorako gomendioak jarri ditu standean: lan istripuetako biktimei arreta, laneko jazarpenari buruzko protokoloak, enpresan diren adikzioen prebentzioa, segurtasun sareak, behaketa epidemiologikoa lanean, arrisku psikosozialak edo arriskuen prebentzioa zubiak eraikitzean, beste askoren artean.\nBestalde, lehen eskutik ezagutu ahal izango ditugu azken berrikuntzak, haietako asko aurrerapen teknologikoak eta adimen artifizialak sustatuta. Berrikuntza horiei esker, etorkizunean robotika eta gizakiaren jarduera uztartuta lan egingo duten lantokiak izango ditugu. Horren erakusgai azokan diren azken belaunaldiko exoeskeletoak ditugu, besoak, gerrialdea edo hanken mugimenduetan laguntzen dutenak, eta beraz, langileek lokomozio-aparatuan izaten dituzten arazoak gutxitu.\nHalaber, kaskoak eta maskara babesgarriak daude, begiak zein belarriak babestekoak, erresistentzia handiko materialak erabilita eginikoak, bai eta tapoi moldatuak, zarata handia dagoen lekuetan babesten dutenak. BEI (babes ekipamendu indibiduala) arloan ere babesteko eredu berriak ditugu, altueretatik erortzean babestekoak edo mahai erregulagarriak, langileen gerrialdeko eta jarrera arazoak saihestekoak.\nArrisku kimikoari eta prebentzio-kulturari buruzko jardunaldiak\nErakusketarekin batera, Laboralia 2019 azokak kongresu eta prestakuntza eskaintza nabarmena du. Berebiziko interesa du administrazio publikoan zein enpresa pribatuan diharduten Laneko arriskuen prebentzioko teknikarientzat. Kongresurik jendetsuenetariko bat –milaka profesional aurrekusten da- prebentzio-kultura deritzonaren gainekoa izango da. Bertan, prebentzio-kulturaren hainbat alderdi landuko dira, baita enpresetan duten erabilera ere. Horixe izango dugu asteazkeneko gai-arloa; ostegunekoa, berriz, arrisku kimikoen ingurukoa izango da bere osotasunean: arrisku kimikoak lanean eta haien prebentzioa, bereziki formaldehido, silize, petrolio edo amianto moduko sustantzien aurrean.\nHoriek jarduera guztiez gain, Ergonomiari eta Enpresa Osasungarriei buruzko jardunaldiak izango dira, enpresen zahartzea nola kudeatu azaltzea helburu izango dutenak.\nIMG_0256.jpg 400 KB (jpg)\nOsalanek helburu du aholkularitza ematea COVID-19ren prebentzioari buruz


Nafarroako Artxiboko erakusketa Xakobeoak Garesen ekingo dio ibilbideari\nErakusketa Donejakue Bideko herrietan bisitatu ahal izango da\nIñaki Apezteguía, Vianako Printzea erakundea-Kulturako Zuzendari Nagusiak, eta Oihan Mendo, Gareseko alkateak, inauguratu dute “Santiagora ibiltzea. Begirada gogoetatsua” esposizioaren lehen helmuga, 2021ean zehar Nafarroako hainbat herri zeharkatuko dituena.\nEkitaldian, Joaquim Llansó Artxiboen eta Dokumentu Ondarearen Zerbitzuko zuzendariak, Felix Segura Nafarroako Errege Artxibo Nagusiko zuzendariak eta Fermin Miranda Garcia erakusketaren komisarioak parte hartu dute. Bertaratutakoei bisita komentatua egin diete.\nBidai bat Bidearen jatorrira\nErakusketa apirilean eta maiatzean erakutsi zen Nafarroako Errege Artxibo Nagusian, eta zortzi azalpen-panelek osatzen dute. Horietan, bideak, zubiak, hiriak, artea, asistentzia, penitentzia, debozioak eta hilobia bezalako gaiak jorratzen dira. Erakusketak Donejakue Bidearen jatorrira bidaia bat proposatzen du bisitaria bere alderdi historiko eta kultural garrantzitsuenetan barneratzeko, begirada gogoetatsu baten bidez, galderak planteatuz eta testuen eta ikusleen arteko etengabeko elkarrizketa eskainiz.\nAbuztuaren 3ra arte Garesen\nMuntaia abuztuaren 3ra arte egongo da Garesen eta, ondoren, Donejakue Bidearekin lotura estua duten Nafarroako hainbat tokitan zehar ibiliko da. Erakusketa, guztira, sei udalerritan erakutsiko da: Garesen, Vinculo Etxean, ekainaren 9tik abuztuaren 3ra; Zangozan, Vallesantoro jauregian, abuztuaren 4tik 19ra; Vianan, Kultur Etxean, abuztuaren 20tik irailaren 5era; Orreagako Kolegiatan, San Agustin kaperan, irailaren 7tik 26ra; Los Arcosen, "Carmen Thyssen-Bornemisza" kultur etxean, urriaren 1etik 17ra; eta, azkenik, Lizarran, Fray Diego kultur etxean, azaroaren 5etik 21era.\nVianako Printzea erakundea-Kulturako Zuzendari Nagusia eta Gareseko alkatea, erakundeetako eta udaleko beste ordezkari batzuekin batera, erakusketaren inaugurazioaren ondoren


Donostia Zinemaldia :: Cinema, aspirinas e urubus\nCinema, aspirinas e urubus / Cinema, Aspirins and Vultures (Zinema, aspirinak eta saiak)\nJohann alemana bere kamioiaz 40ko hamarkadako Brasilgo Ipar-ekialde barruan galdutako hiri txiki batera iritsi da. Ranulpho saltzaile gaztea Johannen etorrera ikustera atera da, kamioiak liluratuta. Alemanak barrualdea konkistatu nahi du daraman produktuaren salmentarekin -Aspirina izeneko medizina berri baten aunitz flasko-, eta horretarako Ranulpho gida gisa kontratatuko du. Laguntza moduan mendeak ekarritako beste asmakizun aparta erabiliko du gainera, aspirinaren ondorio terapeutikoak erakusten dituen zine-proiektagailu bat. Johann bazter honetara gerraren amesgaiztotik ihesi dator, bere familia osoa atzean utzita. Bere aldetik, Ranulphok lan berri honetan txirotasunetik Hegoalde aberatsera alde egiteko aukeratzat joko du.\nMarcelo Gomes, Paulo Caldas, Karim Ainouz\nSoinua / Sound / Sonido: Márcio Camara\nPeter Ketnath, João Miguel, Fabiana Pirro, Hermylla Guedes, Oswaldo Mil


Gomendio edo praktika onen zerrendaketa huts batean geratu da EAEko Berdintasunerako Legea | LAB SINDIKATUA\nIdazkaritzak Idazkaritza Feminista Gomendio edo praktika onen zerrendaketa huts batean geratu da EAEko Berdintasunerako Legea\nEAEko Berdintasun Legeak 10 urte\nLABek beti egin du emakumeen eskubideak legez babestu eta bermatzearen alde, Euskal Herrian emakumeok pairatzen dugun zapalketa eta diskriminazioa gainditzeko. Ez dugu inoiz zalantzan jarri berdintasunerako lege baten beharra, baina Berdintasunerako Legeak bi kezka nagusi eragin izan dizkigu:\n– Legeak ez zion egoeraren oinarriari heltzen, ez zuen auzitan jartzen sistema kapitalista patriarkala.\n– Bestalde ez zen benetako apusturik egiten legean ezarritakoa, berdintasun edo parekidetasunaren aldeko gomendio sorta huts batean gera ez zedin. Gai honen inguruan egon ohi den subjektibotasuna eta zehaztapen falta ez zen ekiditen, eta legea betetzeko baldintzak eta bitartekoak ez ziren zehazten.\nLegea onartu zenetik 10 urte pasa direnean, ezin dugu balorazio positiborik egin. Aurrera pausoak eman dira, baina legea eskutan, egin zitekeenaren erdia ere ez da gauzatu.\nTamalez, badirudi legeen artean ere maila ezberdinak daudela, batzuk derrigor bete beharrekoak, eta beste batzuk, aldiz, paper hutsean geratzen direnak. Denborak arrazoi eman digu, eta gure aurreikuspenak bete dira, bete beharreko lege bat izan beharrean, gomendio edo praktika onen zerrendaketa huts batean geratu da EAEko Emakume eta Gizonen Berdintasunerako Legea.\nEgungo argazkia, baloraziorik argiena\nLegeak atal ezberdinak baditu ere, sindikatua garen neurrian, legearen III. Tituluan jarri nahi dugu arreta, bertan jasotzen baitira lan merkatuan berdintasuna lortzeko neurriak, besteak beste.\nLanaren ikuspegi integralari erreparatuz, legea indarrean izan den 10 urteotan emakumeon bizi baldintzak ez dira hobetu, are gehiago, okertu egin direla esan genezake, eta argi dago emakumeon bizi baldintzak hobetzen ez diren bitartean berdintasuna fikzioa izango dela.\nEtxeko lan eta zaintza lanei dagokionez, legeak aipatzen du administrazioek lan hauek duten balio ekonomikoaren inguruko ikerketak, estimazioak egin, eta lan honen balioa kontuan izango dutela beraien politika ekonomiko eta sozialak diseinatzerakoan. Araututakoa gutxiegi da, eta gainera, hori ere ez da betetzen. Lan hauei ez zaie administrazioen aldetik inolako aitortza ekonomiko, sozial ezta politikorik ematen.\nIkerketak eta estimazioak egiteaz aparte neurri zehatzak behar dira, bai etxe barruan egiten den lanarekiko, eta batik bat kanpora ateratzen den lan horrekiko, ahaztu gabe azken hori gehienetan merkatu beltzean egikaritzen dela.\nBestalde, lan hauek emakumeoi egozten jarraitzen zaizkigu modu sistematikoan, ez da neurri ezta politika berezi eta eraginkorrik gauzatu lan hauek gizonezko eta emakumezkoen artean modu orekatuan banatzen joan daitezen. Eta instituzioek ere, zaintza lanekiko duten erantzunkizuna saihestu eta gainera prestazioak eta zerbitzuak murriztu dituzte.\nEz da lortu lanaren ikuspegi eta definizio integral bat jendartean txertatzea, esparru pribatuan eta publikoan egiten den lana bereizten jarraitzen da. Eta esparru pribatuko lan hori, ikusten ez dena, ordaintzen ez dena, aitortzen ez dena, oraindik ere emakumeoi egozten zaigu. Horrek emakumeon lan merkaturatzea oztopatzen du, eta lan merkatu horretan bigarren mailako langile bihurtzen gaitu.\nLan merkatuari edo enpleguari begiratuta, legeak ezartzen du instituzioek emakumeon benetako berdintasun eraginkorra gauzatzeko neurriak eta baldintzak ezarri beharko dituztela; lanerako sarbidean, lan baldintzetan, formazioan, promozioan, soldatan eta lan kontratua iraungitzean. Gaurko egoera ikustea besterik ez dago, arlo honetan aurrera egin ez dugula ondorioztatzeko:\n– Emakumeok lan merkatuan parte hartzeko gizonezkoek dituzten aukera berdinak izan gabe jarraitzen dugu, hein handi batean etxeko lanak zein zaintza lanak oraindik ere gure gain erortzen direlako.\n– Lan baldintza prekarioenak guk pairatzen ditugu:\n• Behin behinekotasun tasa handiagoa: %24,9koa gizonezkoen %19,2ren aldean.\n• Burutzen diren lanaldi partzial guztien %81,6a emakumeek betetzen dute.\n– EAEko gizonezkoen urteko soldata gordina emakumezkoena baino 7.625 euro gehiagokoa da, hau da emakumeek %33,6a gehiago irabazi beharko lukete gizonezkoen soldata berdina jasotzeko (INEko 2013ko azken datuen arabera).\n-2015eko maiatzean, EAEn, 85.422 emakume zeuden langabezian (SEPEko datuen arabera).\nDatuak argiak dira, emakume eta gizonen arteko benetako berdintasuna lortzetik urrun gaude oraindik.\nEta larriena da emakumeon lan baldintzen prekarizazioan eta enplegu duinaren suntsiketan Eusko Jaurlaritza betetzen ari den papera. Legeak administrazioak behartu egiten ditu emakumeentzako enplegu finko eta kalitatekoa eskaintzeko programak martxan jartzera, baina praktikan ikusten duguna kontrako norabidean doa. Adibidez, Osakidetzan zein Hezkuntzan suntsitu den enplegua gehienbat emakumeek betetzen zuten kalitateko enplegua zen.\nEnpresetako Aukera Berdintasun Planak lan munduan berdintasuna lortzeko bitartekoak\nLegeak lantokietako berdintasun planak aurreikusten ditu, lan merkatuan emakumeok pairatzen dugun diskriminazioari aurre egin eta berdintasunean aurrera egiteko. Zentzu berdinean, Estatu espainiarreko martxoaren 22ko 3/2007 Berdintasunerako Lege Organikoak, 250 langiletik gorako enpresetan, berdintasun planak egikaritzeko beharra ezarrita du.\nHori horrela, berdintasun planei dagokienez, argazkia hurrengoa da:\nEremu publikoan, udalerriei erreparatuta, herri gehienetan kanpora edo herriari begirako planak dira diseinatuak daudenak, baina oraindik ere, barrura begira, eta instituzio horren langileei begirako planik ez dago edo hastapenetan daude, kasu gehienetan. Instituzioek eredu izan beharko lukete gai honetan, eta beraiek ere langileak dituzten neurrian, barne mailako aukera berdintasun planak martxan jarri beharko lituzkete.\nEremu pribatuan, berriz, patronalaren utzikeria nabarmena da. Enpresen gehiengoak ez du inolako planik ez diseinatu ezta martxan jarri. 250 langile baino gehiago dituzten enpresek soilik dute plana (espainiar legeak hala behartuta), eta ez guztiek. Arazoa da plana izatea bera bilakatu dela helburua, eta ondorioz, plana ez da izan aukera berdintasunean aurrera urratsak emateko bitartekoa edo tresna eraginkorra. Paper hutsean geratu da.\nAukera berdintasun planak tresnak dira, tresna baliagarri eta eraginkorrak izan daitezke, eta sindikatu honek horien defendatzaile eta bultzatzaile izan da lantokietan. Horretarako, ordea, borondate politikoa behar da patronal ezberdinetan, baita administrazioak patronal gisa jokatzen duenean ere. Eta ez dugu borondate politiko hori topatu.\nBateragarritasuna; emakumeok kudeatu beharreko beste ezinezkoa\nLegeari tiraka segiz (III. Tituluaren VI. Kapituluan) lana eta bizitza bateragarri egiteko neurriez hitz egiten da. Bateragarritasuna helburu, besteak beste, enpleguaren egitura bizitza pertsonal eta familiarraren beharretara moldatzearen beharraz, zerbitzu sozio-komunitarioen sorreraz eta egokitzapenaz, eta diru laguntzez edo bestelako neurri fiskalez dihardu.\nLegeak hori esan arren, gaur ematen ari den prozesua guztiz kontrakoa da; enpleguaren egitura aldatzen ari da bai, baina ez bateragarritasuna bermatze aldera. Kapitalaren beharrak asetzeko moldatzen ari da, eta aldaketa hauek egun pairatzen dugun ezinezko bateragarritasunean sakondu baino ez dute egiten.\nBateragarritasun-neurrien hartzaileak emakumeok gara ehuneko handi batean, eta neurri hauek, epe batez bada ere, emakumeak lan merkatutik atera eta esparru pribatura berbidaltzeko pentsatuak daude, honek geroko gure prestazioetan duen eraginarekin. Bateragarritasun-neurrien hartzaileak gizonezkoak izango balira oso bestelakoak izango lirateke neurriok.\nBestalde, zerbitzu sozio-komunitarioak murrizten ari dira, gehiago sortu eta egokitu beharrean, egun daudenak alditik aldira murritzago bihurtzen alegia. Joera da zaintza lan hauek, berriz ere, esparru pribatura bideratzea. Diru laguntzak erabili beharko lirateke zerbitzuok familientzat dakartzaten gastuak konpentsatzeko, baina ez, zaintza lanak familiak bere gain hartzeko erabiltzen ari dira diru laguntzak. Hala, emakumeak gara berriro lan hauen erantzule.\nEusko Jaurlaritzari interpelazioa\nLegeak galga nagusi bat du: ez du auzitan jartzen egungo eredu sozio-ekonomikoa, eta hortaz, egungo lan harreman eredua eta honek ezartzen duen sexuen araberako lan banaketa. Gaur egungo eredua irauli gabe ez dugu berdintasunean aurrera egiterik. Emakume eta gizonen arteko harreman justu eta parekideetan oinarritutako eredu sozio-ekonomiko berria behar dugu. Egungo menpekotasunezko harremanak gaindituz, lanaren ikuspegi integrala bermatu eta sexuen araberako lan banaketarekin bukatuko duen lan harreman eredu berria ezinbestekoa dugu.\nLABek eragile aktibo izaten jarraituko du emakumeok pairatzen dugun diskriminazio eta zapalkuntzaren aurka eta parekidetasunaren aldeko borrokan, eta gure erantzukizunari helduz, ildo hau gure ekintza sindikalaren baitan kokatzeko determinazioan berresten gara.\nZentzu berean, Eusko Jaurlaritzari eskatzen diogu, gai honetan duen erantzunkizunari helduz, determinazioz jokatu eta Berdintasun Lege hau benetan eraginkorra izan dadin hurrengo neurriak har ditzala:\n– Legearen egungo hutsuneak identifikatzeko eta hauei irtenbideak bilatzeko, eztabaida/ hausnarketa/ balorazio… gune partekatu bat zabaldu dezala mugimendu feministarekin zein gainontzeko eragile sindikal eta sozialekin.\n– Bien bitartean, egun indarrean dagoen legea bete dadin beharrezkoak diren bitarteko eta baliabideak ezar ditzala.


'1977ko kintadie' - - Goiena.eus\nOscar Rodriguez 2017-09-15 00:00\nUdalean zinegotzia genuen aita, baina gizajoak ez zuen alderdi aproposena aukeratu Arrasaten politikari jarduteko! Astero itzultzen zen geurera alkandora urratuta edota aurpegia ubelduta. Horrelakoa zen bizitza!\nAmak politikagintzan urratsik egin ez izan arren, gorriak eta bi pasa zituen senarrak pairatzen zuen egunerokotasun latz horrek saminduta eta beldurtuta. Nire anaia txikiegia zen gertatzen zena ulertzeko. Baina etxeko atean agertzen ziren mehatxuak ikustean, zein laurok kaletik gindoazela aitaren kontrako irainak aditzean, eta, batez ere, irainek eta jipoiek neure burua egurtzea xede zutenean… Ni ere erruz jabetu nintzen nire herritzat jotzen nuen hura ez zela guretzako herria.\nAsteon 1977ko kintadie antolatu dute herrian eta pozik bertaratuko naiz, neuzkan lagun apurrak agurtu, eta etsaitzat jo ninduten herrikide-hurko askok konprobatu dezaten, pozaren pozez, eta inongo beldurrik gabe itzuli naizela: naizena izateko askatasunaren onurak herritik kanpo gozatu izanaren poderioz.


Islamiar nortasuna eta esparru publikoa Euskal Herrian - Librería papelería El Arruí\nIslamiar nortasuna eta esparru publikoa Euskal Herrian.\nGure gizartean aniztasuna gero eta handiagoa da. Horren ondorioz,giza eskubideen kontzeptuak era kritikoan berrikusi behar dira, ikuspuntu demokratiko, inklusibo eta interkultural batean oinarrituta. Ikerketa lan honek araudi eta erakundeen egiturak erlijio-aniztasunera egokitzeko beharra agerian jartzen du, bereziki pertsona musulmanen presentziara. Hemen ageri diren hausnarketak ez dira teoria eta politikari, araudiari eta jurisprudentziari buruzko gogoetan bakarrik oinarritzen. Horrez gain, Euskal Autonomia Erkidegoan bizi diren hiritar musulmanei egindako elkarrizketa sakonen bidez eskuratutako informazioa ere erabili da. Ikerketa horren bidez agerian jarri nahi dena da beharrekoa dela giza eskubideen interpretazioa era kritikoan berrikustea egoera zehaz askotan, eta horrez gain, eguneroko esparru askotan eremu publikoa birformulatu behar dela, islamiar erlijioa dutebn pertsonei ere eskubide horiek bermatu ahal izateko.